Emaktiva programak gizarteratzen eta laneratzen lagundu die 146 emakumeri ~ Blog de Petronor\nEmaktiva programak gizarteratzen eta laneratzen lagundu die 146 emakumeri\n20.3.18 Joseba Arruti No hay comentarios\nBizkaiko Foru Aldundiak —Enplegua, Gizarte Inklusioa eta Berdintasuna Sustatzeko sailaren bidez— Emaktiva deritzan programaren finantziazioan parte hartzen du. Honek, duela bi urte abian jarri zenetik, gizarteratzen eta laneratzen lagundu die langabezia, bazterkeria, pobrezia eta indarkeria matxista direla-eta kalteberatasuna jasaten duten 146 emakumeri. Suspergintza Elkarteak eta EDE Fundazioak emakumeentzat banan-banan prestatutako ibilbideen bidez garatzen da Emaktiva programa; eta Foru Erakundeak egindako inbertsioaz gain, Europako Gizarte Funtsetik ere dirua jasotzen da.\nAurreko irailetik aurrera, fase berri bati ekin dio programak, bere lan-poltsari eta enpresekiko bitartekotzari bultzada emanda. Horretarako, beste ekimen askoren artean, enpresei erakusteko bideo bat egin da, Emaktivan parte hartzen duten emakumeen kontratazioan laguntzera animatu daitezen. Kalteberatasunei dagokienez, emakumeen eta gizonezkoen artean dauden aldeei erantzuna emateko sortu da programa hori. Izan ere, ez diete batzuei eta besteei berdin eragiten bazterkeriak, txirotasunak, langabeziak eta, jakina, indarkeria matxistak.\nAbian jarri zenetik, programak 146 emakumeri lagundu die. Horietatik %48 30-45 urte bitartekoak ziren; %22, 46-54 artekoak; %15, 30 urtetik beherakoak; eta %14, 54 urtetik gorakoak. Gainera, %56k denbora luzea zeramaten lanik gabe; %28k denbora gutxi; %10ek bazuten lana eta %5 ez ziren aktiboak. Hezkuntza mailari dagokionez, %52k Lehen Hezkuntza zuten amaitua, %28k, Bigarren Hezkuntza; eta %20k heziketa zikloak eta graduak. Bestalde, %24 guraso bakarreko familietakoak ziren, eta %35 indarkeria matxistaren eraginpean zeuden.\nParte hartu duten 146 emakume horietatik, 118k (%80k) gizarteratzeko eta laneratzeko banakako ibilbide osoak egin dituzte, bai banakakoan zein taldekakoan. 31 andrazkok badute inoren konturako enplegua euren ibilbidea amaitutakoan. 47 emakumek kualifikazioa lortu dute, 12k hobetu egin dute lan merkatuari begirako egoera, eta 87k lan bila jarraitzen dute modu aktiboan. Gainera, 40 enpresak 47 emakume hartu dituzte praktikak egiteko, eta programan laguntzen duten zazpi enpresaren 14 lan-eskaintza kudeatu dira.\nEmakume askoren arazoak larriak dira, benetan. Zailtasun erantsiak dituzte hainbat baldintzaren ondorioz. Horien artekoak dira desgaitasuna, migrazioa, gutxiengo etniko bateko kide izatea, adikzio arazoak eta prestakuntza falta. Baina, oso bereziki, indarkeria matxista. Horrek are zailago egiten die lan merkatura iristea eta bertan jarraipena izatea, eta pobreziaren eta gizarte-bazterketaren arrisku handiagoa ere ematen die. Horregatik, Emaktiva programak apustu egiten du banakako laguntza-ibilbideen alde, arreta espezializatuaren eta laneratzeko eta gizarteratzeko laguntzaren alde.\nEmakumeek zailtasun erantsiak dituzte lan merkatuan sartu ahal izateko.\nCategoría: euskara , Joseba Arruti , mujeres


COVID-19aren osteko gaixotasuna iraupen luzeko eritasun aitortzea eskatu dute\nNafarroako Parlamentua, hutsik. Artxiboko argazkia: EFE\nCOVID-19aren osteko gaixotasuna iraupen luzeko eritasun gisa aitortzeko eskatu zion atzo Nafarroako Parlamentuko Osasun Batzordeak Maria Chivite buru duen Gobernuari, adostasun zabalarekin onartutako ebazpen baten bitartez.\nPSNk, Geroa Baik, EH Bilduk eta Izquierda-Ezkerrak ebazpenaren aldeko botoa eman zuten. Navarra Suma abstenitu egin zen eta Podemos ez zen saiora agertu.\nHalaber, Nafarroako Parlamentuak Maria Chivite presidentea buru duen Gobernuari eskatu dio gaixo horiei kalitatezko osasun arreta eskaintzea eta patologia berri horren ikerkuntzan inbertsioak egitea.\nPSNk, Geroa Baik, Izquierda-Ezkerrak eta Podemosek bultzatutako ebazpenean, COVID-19a izan ostean zenbait pertsona jasaten ari diren zailtasunak bildu dituzte. Estatu espainiarrean 16.000 inguru dira, gaitzarekin kutsatutakoen % 10 inguru.


Jon Altuna: “aurten, lehen aldiz, 15 titulazio izango ditugu DUAL izendapenarekin” — TUlankide MONDRAGON\nJon Altuna: “aurten, lehen aldiz, 15 titulazio izango ditugu DUAL izendapenarekin”\nErrektoreordeak aipatu duen bezala, Mondragon Unibertsitatea aintzindari da berrikuntza eta eskaintza dualean, eta horri eutsi behar dio ikasleen prestakuntza etengabe hobetzen joateko.\nMondragon Unibertsitateko errektoreordeak, ikasturte akademikoaren inaugurazio ekitaldian eginiko adierazpenetan azaldu duen bezala, "hasi berri dugun ikasturtea gure etorkizuneko eskaintzaren oinarriak finkatuko dituen ikasturtea. Era berean, etorkizunerako titulu berriak aztertzen, prestatzen eta diseinatzen ari gara".\nGizartearen etengabeko aldaketak\nIldo beretik, Jon Altunak aipatu du Mendeberri proiektua abian jarri zenetik, hainbat aldaketa eman direla gizartean eta horren adierazle izan behar dela unibertsitatean ere. Horren harira, orain dela urte pare bat hausnarketa prozesua ireki zuten, etorkizuneko erronkak identifikatu eta horiei aurre egiteko.\nTestuinguru horretan, Mondragon Unibertsitateak zuzentzen duen graduko, masterreko eta doktoregoko 5.000tik gora ikasleko unibertsitate honen hobetzeko grina nabarmendu zen Orona Ideon egin zen ekitaldian. Aipatu zenez, ezaugarri hauek bereizten dute, besteak beste, Mondragon Unibertsitatea beste unibertsitate batzuetatik: enpresekiko harreman estuak —«prestakuntza dualean liderrak gara Euskadin eta Espainian»— eta horiekiko ezagutza-transferentziak; hezkuntza-berrikuntzak —ikasleek unibertsitate-garaian bizi duten esperientzia hobetu eta aldatzea helburutzat harturik, gradu berriak eta ikasteko metodologia berriak garatzen ditugu—; bikaintasunezko ikerketa aplikatuak eta nazioartekotzeak.\nHonen inguruko informazio zabala:


Sortzen abortua by Busturi aurrera - issuu\nEN SORTZEN SORT\nSAbortua ORTZEN 2014ko otsaila. Ale berezia: Abortua\nEMAKUMEOK GURE GORPUTZAREN JABE\nkokapena Estatu espainiarrean abortatzea legez kanpokoa zen 1985eko legea egin zuten arte. 1985eko Legeak (“baldintzen legea” izenarekin ezaguna) abortua legeztatu zuen hiru baldintzatan: bortxaketa, umekiaren malformazioa eta emakumeen osasuna arriskuan jartzea. Hurrengo lege-aldaketa 2010ean etorri zen (“epeen legea” izenarekin ezagun: abortua baldintza batzuetara mugatu ordez, abortua emakumeen erabaki librean oinarritu zitekeela jasotzen zuen, betiere epe batzuen barruan eginez gero. 2013, Espainiako gobernuaren aurreproiektua: baldintzen legera itzuli nahi dute, erabaki librearen aukera desagerraraziz. 1985era itzulera, abortatzeko baldintzak are gehiago gogortuz.\nEstatu espainiarreko legeen bilakaera\n1985Eko legea (baldintzen legea)\n2010eko legea (epeen legea) Egun indarrean\nGobernu espainiarraren aurreproiektua (2013)\nAurreko egoerarekiko aldaketa nagusiak\nAbortua guztiz debekatzetik legez abortatu ahal izatera; baina baldintza jakin batzuetan bakarrik\nBaldintzen muga gainditu eta atea irekitzen zaio emakumeen erabakitzeko askatasunari, epe batzuetara mugatuta (14 aste)\nEmakumeen erabakitzeko askatasuna ezabatu eta abortua baldintza batzuetara mugatu (1985eko legera itzuli, neurri batean)\nEmakumeen erabakitzeko askatasuna\n14 asteren barruan, 3 eguneko hausnarketa egiteko betebeharrarekin\n12 asteren barruan, salaketa jartzeko baldintzarekin\nEz dago baldintzarik justifikatu beharrik, 14 asteren barruan egiten bada.\n12 asteren barruan, salaketa derrigorrezkoa\n2-Emakumearen osasuna arrisku larrian (fisikoa nahiz mentala) balego\nEspezialistaren txostenaren beharra, abortatzeko epemugarik gabe\nEspezialistaren txostenaren beharra, 22 asteren barruan aborta liteke\nBi espezialisten txostenak behar, abortua egingo den ospitaletik kanpokoak, 22 asteren barruan\nAnomalia larrien kasuan bakarrik, bi espezialisten txostenarekin, 22 asteren barruan\nEpe-mugarik gabe, gaixotasun bereziki larrien edo bizitzarekin bateragarri ez diren anomalien kasuan\n3-Umekiak malformazioak / gaixotasunak balitu\nAdingabeak (16-17 urtekoak)\nGurasoen baimena beharrezkoa da\nAholkularitza eta hausnarketa epea behartuak Abortuak egiten dituzten osasunzentroen inguruko informazioa\nAbortuak egiteari uko egiteko kontzientziaeragozpena (farmaziak, medikuak…)\nBeti guraso-tutoreen baimenarekin\nInformazioa ematen zaie idatziz gutun-azal itxi batean eta hiru eguneko hausnarketa\nInformazio-saio presentzialetan parte hartzeko betebeharra eta, ondoren, astebeteko hausnarketa\nLegea betetzen duten zentroen eta zerbitzuen inguruko informazioa zabaltzeko mugarik ez\nEzingo da publizitaterik egin abortatzeko kliniken, tekniken, prozeduren, zerbitzuen… inguruan.\nHezkuntzan heziketa afektibo-sexuala, gaixotasunen eta haurdunaldien prebentzioa, sexualitatea bizitzeko modu anitzak… lantzea aurreikusten da\nHeziketaren atal guztia ezabatu egiten da.\nZigor kodean mantentzen da abortua, delitu gisa\nZigor kodean mantentzen da abortua, delitu gisa.\nAbortatzen zuten emakumeei kartzela-zigorrak edo multak\nEmakumeei multak Osasuneko langileei kartzela-zigorrak eta inhabilitazioak\nOsasuneko langileei kartzela-zigorrak eta inhabilitazioak\nMulta eta inhabilitazioak “administrazioko irregulartasunengatik”\nErabakia emakumeei dagokie; gurasoek edo tutoreek jakinaren gainean egon behar dute, gatazka sor daitekeen kasuetan salbu\nAbortua egiten duten osasun langileak izango dira zigortuko direnak: inhabilitazioak eta kartzela-zigorrak (1-3 urte). Medikuen gaineko kontrola, jarduna mugatze aldera. Emakumeak ez dira zigortuko, biktima gisa ikusten dituelako legeak, bere kabuz erabakitzeko ez gai, bere erabakiaren biktima.\nEz da arautzen. Hortaz, kontzientzia-eragozpena balia dezakete profesionalek\nSORTUREN IRAKURKETA Gobernu espainiarrak aurkeztu berri duen abortuaren legearen erreformak emakumeen eskubideen gaineko murrizketa dakar. Murrizketa honen motibazioa ideologikoa da guztiz (Estatu espainiarreko sektorerik atzerakoienak, ultrakatolikoak eta ultraeskuindarrak, asetzeko egina) eta emakumeoi gure gorputzaren gainean dugun erabakitzeko eskubidea eta kontrola kentzea du helburu. Abortuaren aldeko borroka estrategikoa izan da mugimendu feministarentzat eta historia luzea du; mugimendu feministak 30 urte baino gehiago daramatza abortu librea eta doakoa aldarrikatzen. Historikoa baita, era berean, emakumeen gorputzak, bizitzak, portaera eta sexualitatea kontrolatzeko Estatuen, Elizen eta, oro har, gizonen ahalegina. Abortua (antisorgailuen erabilera bezalaxe) delitu izatetik eskubide izatera gerturatu bada, 70. hamarralditik aurrera mugimendu feministak egindako borrokari esker izan da. â€œGure gorputza, gure erabakiaâ€? aldarrikatu zuten gure ama-amonen belaunaldiek, abortatzeagatik preso zeuden emakumeen amnistia lortzeko, antisorgailuak legeztatzeko, abortua eskubidetzat onartzeko, emakumeak eta osasun-arloko langileak kriminalizatu eta epaitzeari uztekoâ€Ś Basauriko 11 emakumeen epaiketak (1982) ondo baino hobeto laburbiltzen du emakumeen kontrako jazarpena eta mugimendu feministaren borroka.\nSortuk, Euskal Herri feminista helburu, emakumeen erabateko askatasunik gabe guztion askatasunik ez dagoela sinetsita, abortatzeko eskubidearen alde egitea bere zeregin nagusien artean dauka. Emakumeen gorputzak ez dira emakumeenak ez besterik, eta horixe dago jokoan: emakumeen gorputzaren jabetza eta kontrola. Emakumeek aske izan behar dute edozer/zernahi izateko. Ezin zaie ama izatera behartu eta orain arteko menpekotasun-rola inposatu: ama goxo eta langile, emazte-maitale eder eta langile, guztiaren gainetik zaintzaile, besteen zerbitzura beti. Emakumeon sexualitatea ugalketara, hots, amatasunera mugatu nahi izan du sistema patriarkalak baina gaude ez ote den hori berriz inposatzeko beranduegi; ondo ikasia baitugu (eta ikasten jarraitu nahi dugu) zeinen ederra den gure gorputzaz gozatzea. Ama izatea aukera bat baita, baina ama ez izatea ere bai. Edo hala behar luke behintzat. Edozein modutan, emakumeei dagokie erabaki hori hartzea eta erakunde publikoei eskubide hori bermatu eta babestea. Laburbilduz, emakumeon gorputza eta honen gaineko kontrola eta erabakia ez dagokie ez Eliza, ez eragile politiko ezta tribunal medikuei ere. Norberaren gorputza eta bizitzaren gaineko erabakia eta kontrola norberarenak behar du izan. Abortatzea erabaki askea eta eskubide unibertsala izan dadin, nahitaez izan behar du doakoa eta erakunde publikoek babestua. Osasun-sistema publikoak eman behar du horretarako aukera eta, ho-\nrretarako, zentro guztietan eskubidea bermatzeko beharrezkoak diren bitartekoak jarri behar dira. Oker gaude abortuaren legea aldatzeak abortuak desagertzea ekarriko duela uste badugu; ez baitu ekarriko abortatzeko baldintzak okertzea besterik, emakumeei egoera zailtzea eta emakumeak kriminalizatzea. Ondorioak, ordea, ez dira berdinak izango guztientzat. Klase sozialak erabakiko du emakumeen patua: zu atzerrira, zuek sukalde ilun horretara. Legeak debekatzen diena diruak ahalbidetuko die batzuei, atzerriko kliniketako ateak irekiz. Gehienek, ordea, klandestinitatean abortatu beharko dute, haien osasuna eta bizitza arriskuan jarriz. Gobernu espainiarrak â€œjaiotzeke dagoenarenâ€? izenean egin nahi omen du lege-aldaketa. Kuriosoa da Gobernu hau; â€œjaiotzeke dagoenarenâ€? eskubideak hainbeste babestu nahi dituena eta haurrak jaiotzen diren unetik haien eskubideez eta beharrez ahazten dena. Murrizketa sozialak eguneroko ogia dira eta langileon eta herri sektoreon bizi-baldintzak estutzeko eta okertzeko neurriak hartzen ari da egunero. Bizitzeko eskubidea\nbaino, bizitza duina izateko eskubidea da defendatu beharrekoa; bizitzea merezi duten bizitzak nahi ditugu. Moral atzerakoia eta patriarkatuaren ideologia, emakumeak menpeko nahi dituena, lege bihurtu nahi dute, guztiontzako arau; emakumeek obeditu dezaten, emakumeak adin txikiko balira bezala, beraien kabuz erabakitzeko ez gai, emakume askeak zigortu eta errudun sentiarazi. Murrizketa larri honen aurrean, gure posizioa argia da eta argi adierazi behar dugu esparru guztietan. Gure gorputza gurea dela aldarrikatuko dugu eta horrela izan dadin lan egingo dugu. Agur eta ohore, azken hamarkadotan emakumeok gure gorputzen jabe izan gaitezen borrokatu, sufritu eta zuen ondar alea jarri duzuen guztioi. Zuengandik jaso dugu askatasun-grina eta lekukoa heltzeko prest gaude. Beste gorputz batzuk, baina borroka berbera. Borrokatzeko modu ezberdinak, baina aldarri bakarra: gure gorputza, gure erabakia.\nGure aldarrikapenak puntu hauetan laburbiltzen dira Haurdunaldia etetea erabakitzen duten emakume guztien erabakia gauzatu ahal izatea bermatu behar da osasun-sistema publikoan. Abortua libre eta doakoa, osasun-sistema publikoan. Emakume bakoitzari dagokion erabakia da. Horretarako, abortua eskubide gisa onartu behar da eta zigor kodetik atera (delitu gisa ulertzeari utziz). Emakumeenak izan behar du haien gorputzen, bizitzen, sexualitatearen eta amatasunaren inguruko erabakia. Emakumeek libreki eta modu autonomoan erabakitzeko eskubidea dute. Gure gorputza, gure erabakia. Eskubide hau unibertsala izan dadin, osasun -sistema publikoan gauzatu ahal izatea, eta horretan ardura berezia dute erakunde publikoek. Bestalde, kontzientzia-eragozpenaren aitzakian, zenbait lekutan antisorgailuak eskuratzea zailtzen da, hurrengo eguneko pilularen kasuan berdin, eta Nafarroa Garaian, adibidez, osasun-sistema publikoan ez da aborturik egiten. Hori arautu beharra dago,\nantisorgailu nahiz beste era bateko medikamentuak eskuragarri egon daitezen eta abortuak osasun-sistema publikoan egin daitezen. Abortua Zigor Kodetik atera behar da. Eskubidea da, ez delitua. Emakumeen gorputzaren jabetza eta erabakia haiena den heinean, ez zaie inolako tutoretzarik ezarri behar, ez aholkularitzarik, ez hausnarketa-eperik. 16 urtetik gorako emakumeei beste osasun-ebakuntzetan dituzten eskubide berak dagozkie abortuaren kasuan, hau da, erabakia beraiei dagokie. Emakumeek abortatzeko duten eskubideaz harago, beharrezkoa da hezkuntzan heziketa afektibo-sexuala lantzeko bitartekoak ezarri eta garatzea, sexu-heziketan eta prebentzioan sakontzeko eta emakumeek haien gorputzen eta sexualitatearen gaineko ezagutza, kontrola eta jabetza areagotu dezaten. Hego Euskal Herrian desobedientziarako deia luzatzen dugu. Kalean eta osasun-zentroetan horren aldarria egitera animatzen ditugu herritar eta eragile guztiak, eta erakunde publikoak emakumeen eskubideak (abortuarena barne) berma daitezen lan egitera.\nMATERIAL INTERESGARRIA 1982an 11 andre epaitu zituzten abortatzeagatik. Mugimendu feministak auzipetuak babestu zituen, eta plazara atera zuen abortuari buruzko eztabaida. Borroka hura historikotzat jotzen dute egun askok. http://paperekoa.berria.info/harian/2013-08-25/008/001/Basauriko_11_emakume_ikur_bihurtuta.htm\n1975ean Ipar Euskal Herrian abortua legeztatu zen. Hegoaldeko ehunka emakumek jo zuten Ipar Euskal Herrira, nahi gabeko haurdunaldiak etetera. Mugimendu feministak emakumeei Ipar EHn edo atzerrian abortatzen laguntzeko sarea zeukan antolatuta. http://paperekoa.berria.info/harian/2013-08 24/010/001/1975eko_legearen_babespean.htm\nDebekua nafar erara: Abortatzeko baldintzak murrizteaz gain, medikuen gaineko kontrola zorroztu nahi du Espainiako Gobernuak, jarduna mugatze aldera. Nafarroakoak urteetan egin bezala.\nAbortatzeko eskubidearen inguruko borroka, bilakaera….\nIrakurketa orokorra. Silvia Federicciri elkarrizketa. http://blogs.publico.es/numeros-rojos/2013/09/17/entrevista-silvia-federici-y-la-caza-de-brujas/\nEl control de los cuerpos: si en la Edad Media ejercían las mujeres un control indiscutible sobre el parto, en la transición al capitalismo “los úteros se transformaron en territorio político controlados por los hombres y el Estado”. El control de la capacidad reproductiva de las mujeres es también un medio de controlar la sexualidad de las mujeres y nuestro comportamiento en general. Hego Euskal Herriko mugimendu feminista Abortatzeko Eskubidearen aldeko Plataforman antolatu da. http://abortatzekoeskubidea.blogspot.com eta twiterren @AbortoEskubidea eta @KomiAbortoNaf\nAbortuen datuen irakurketa. http://paperekoa.berria.info/harian/2013-08-21/009/001/irmotasunez_baina_justifikatuz.htm\nBegoña Zabalarekin elkarrizketa: Emakumeen borondatea “ideologikoki eta sozialki” ez onartzea dakar abortua baldintzen bidez arautzeak. http://paperekoa.berria.info/harian/2013-08-20/003/001/ egun_abortatzen_duten_neska_askok_lege_hau_baino_ez_ dute_ezagutzen.htm\nBakartxo Ruiz: “Ustedes creen que abortar es una decisión fácil? No es un capricho, es un derecho”\nDossierra: kokapena, irakurketa orokorra, datuak… Euskaraz: http://www.bilgunefeminista.org/dokumentazioa/aborto_dossierra_2013.pdf\nEnbeita: “Puede que el gobierno tenga algo que ver con los derechos de la mujer, pero no demasiado”\nAborto eskubidearen inguruko informazioa.


Covid-19 madarikatua dela eta pertsona askok gure lan egiteko modua eta tresnak aldatu behar izan ditugu. Batzuk modu digitalean lan egitea ohituta geunden, baina beste batzuk ordea beharrezko tresna digitalen bila aritu dira. Post honetan irakaskuntzaren ikuspuntutik hitz egingo dut, baina beste edozein sektorerako baliagarria izango dela susmoa dut.\nEsan bezala, nire kasu pertsonalean aldaketa handiena klase presentzialak online bidezko klaseengatik ordezkatu behar izatea izan da, baina nire ikasleekin apunteak zein lanak partekatzeko modua ez da aldatu. Kurtso hasieratik moodle plataforma erabili dugu eta konfinamendu honetan berdin jarraitu dugu. Baina, egoera hau ez da irakasle guztientzat berdina izan. Askok beren materiala zein lan egiteko modua digitalizatu behar izan dute denbora labur batean. Normala denez ez zuten teknologiarekin borrokatzeko denborarik.\nDirudienez, horietako irakasle askok Eusko Jaurlaritzak eskaintzen duen Moodle plataforma erabiltzen hasi ziren eta ondorioz klase orduetan zerbitzariak gainezka egiten zuen zerbitzua etenez. Hori dela eta, gure ikasleekin materiala partekatzeko arazo handiak izan genituen.\nAukera azkar eta efiziente baten bila irakasle gehienek Classrom-ekin topo egin zuten. Ikastetxe askotan – gehienetan esango nuke â€“ Google kontuak eta hauek eskeintzen dituzten soluzio desberdinak erabiltzen dira. Adibidez, email zerbitzu bezala gmail eta fitxategiak kudeatzeko Google Drive. Soluzioa argi zegoen, Googleek eskeintzen duen beste zerbitzu bat gehiago erabiltzen hasi. Eraginkorra eta azkarra. Classrom Googleek eskaintzen duen Moodle alternatiba da eta gainera Drivean ditugun fitxategiekin konexio zuzena egiteko aukera erraza eskaintzen du.\nEgun batzuk pasa ondoren, Eusko Jaurlaritzak Moodle instalatuta dagoen zerbitzaria(k) eskalatu zuenaren susmoa dut. Plataformaren errendimendua asko hobetu zen eta ikasleekin materiala normaltasunez partekatzen hasi ginen. Baina, berandu zen. Irakasle askok, Classroomek dituen abantailak ezagutu eta plataforma berri batera (Moodle) materiala moldatzeko ez astirik, ez gogorik.\nBeraz, Moodle vs Clasroom lehia honetan Google garaile berriro ere. Baina, ez da software librearen problema izan, baizik eta baliabideena. Google bezalako erraldoi bateri ez diogu inoiz baliabideetan irabaziko, baino horrek ez du esan nahi baliabide egokiak eduki behar ez ditugunik edo softwarea okerragoa denik.


"30 urteotan denen kontra egin dugu, eta denen alde ere bai zenbaitetan" - Argia - Alea.eus\nJon Torner Zabala 2017-05-16 09:32 Kultura\n1987ko ekainaren 4an plazaratu zen TMEO komiki-aldizkariaren lehenengo zenbakia. Azaleko irudian, zezen-plaza bat, eta toreatzailea lurrean zerraldo, odoletan blai. Haren alboan, zezena zutik, gizonaren belarriak eskuetan, ikusleen txalo eta biba artean. 30 urteotan aldizkariak ikur izan dituen izaera zirikatzailea eta umore garratza ederki islatzen ditu Ernesto Murilloren marrazki historikoak.\nIñaki Larrinbe 'Larry' eta Joaquin Delgado 'Kini' TMEOko kide beteranoak, Gasteizko Errementari kaleko egoitzan, zenbaki berria eskuetan. | Ikusi handiago | Argazki originala\nIruñeko Media Luna parkean aurkeztu zuten TMEO aldizkariaren zero zenbakia, zezen-plazatik metro gutxira (alubak!), Tijuana in Blue taldearen akordeak lagun. Nafarroako hiriburuan argitaratu zen lehendabiziko bost urteetan, eta Gasteizen 1992az geroztik, bi hilean behin, Ezten Kultur Elkartearen eskutik. Alde Zaharreko etxabe batean dute egoitza, Errementari kaleko 54an. Atean errotulu edo logorik ez ikusteak harritu egin gaitu. "Lehen bagenuen karteltxo bat zintzilikaturik, baina Charlie Hebdorena gertatu zenean kendu egin nuen, eta gaur arte", esan digu Joaquin Delgado Kini TMEOko marrazkilari beteranoak: "Orain irudi dezake tontakeria bat, baina beldurtu egin nintzen. Blokeatu egin ninduen, ulergaitza zitzaidan, amorru handia sentitu nuen". Iñaki Larrinbe Larry du alboan Kinik, aldizkarian denbora gehien daraman kideetako bat. Eurek kontatu dizkigute TMEOren 30 urteko ibilbidearen ingurukoak, geldialditxoa eginez umoreak jokatzen duen paperaz hitz egiteko.\n30 urte jada. Zer aldatu da denbora honetan guztian?\nIñaki Larrinbe Larry: Zer ez den aldatu esango dizut: era nahikoa kaotikoan egin dugu lan hasieratik. Badugu modu asanblearioan funtzionatzen duen zuzendaritza batzordea, baina gaur egun kide bakoitza hiri batean dago: Kini eta biok Gasteizen, Abarrots Bartzelonan, Mauro Entrialgo eta Alvaro Ortega Madrilen, Furillo Zaragozan... Lehen gehiago ikusten genuen elkar, baina orain, Internetekin-eta... Internet, horrek bai, horrek ekarri du aldaketarik; kolaboratzaileekin harremanak erraztu ditu. Lehen marrazkiak bere modura bidaltzen zizkizun bakoitzak. Maketazioan ere asko aurreratu da. Salmentari dagokionez, taberna-sarea hasieratik izan da garrantzitsua guretzat, eta egia da giroa biziago zegoela lehen, zuzeneko kontzertu gehiago, fanzineak...\nJoaquin Delgado Kini: Maurok [Entrialgo] dioen bezala, "inspirazioa tabernetan aurkitzen nuen lehen, eta Interneten orain". Taberna mitiko piloa itxi dituzte Gasteizen, TMEO ugari saltzen zituztenak. Ia egunero zeuden tabernak lepo lehen, eta orain badira soilik ostiral eta larunbatetan irekitzen dituztenak.\nLarry: Horregatik aldatu dugu aldizkaria banatzeko sistema. Ikusi dugu komiki-dendetan egon beharra daukagula, baita kioskoetan ere, gure belaunaldiko jendea ez delako tabernara joaten TMEO erostera. Tabernak, dena den, oinarrizkoak dira oraindik ere. Batez ere haiek eta saltoki txikiek paratzen dituzte iragarkiak gurean, militantziaz. Bada jendea 30 urte daramatzana publizitatea jartzen.\nKini: Ez dakit zenbat zerbeza gehiago zerbitzatuko dituzten gurean iragartzeagatik...\nLarry: Diru-laguntzarik ez dugu eskatzen, eta ez dugu onartzen enpresa handi, banku edota alderdi politikoen publizitaterik.\nKini: Eskaini ere ez digute sekula eskaini... Itxaron, bai, hasierako garaietan jarri genuen zerbait, Nafarroako Gobernuarena. Drogaren aurkako kanpaina bat zen. Eztabaida sutsua izan genuen, onartu beharko genukeen ala ez; azkenean sartu genuen, hain baitzen barregarria, TMEOren txiste bat zirudiela. Instituzioak saiatzen direnean kalearen mailan jartzen... [barrez hasi da].\nBanaketa-sistema aipatu duzue. Zer aldatu da?\nLarry: Lehen guk banatzen genuen leku guztietan. Orain, Euskal Herriko kioskoetara enpresa batek eramaten ditu, Espainiako Estatuko komiki-dendetara beste batek, Elkarrek bere saltokietan paratzen du… Duela zenbait urte ekonomikoki porrot egin genuen, saiatzeagatik aldizkaria Estatu osoan masiboki banatzen. Bi sari jaso genituen [1988an Europako fanzine onenaren saria Grenoblen eta 1989an espainiar fanzine onenarena Bartzelonan] eta, noski, kristorenak ginela sinetsi genuen. 1991n banaketa erraldoi hura egin eta 92an behea jo genuen.\nKini: Tira, sekula ez dugu sosik izan. Zenbaki batzuek hobe funtzionatzen dute, baina furgonetarentzat bi gurpil erosi eta listo, akabo dirua. Orduko hartan galtzerdiak salbatu gintuen.\nKini: Bai, ez genuen dirurik margoak erosteko ere. Orduan, TMEO Iruñean banatzen zuen tipoak esan zigun etxean bazuela galtzerdi bat, arropa zikinarentzako saskian denbora zeramana, non gordetzen zituen saldutako aleengatik jasotako txanponak eta txeke batzuk. Saskian begiratu eta 40.000 pezeta bildu zituen. Ba horri esker.\nIñaki Larrinbe ‘Larry’: "Hiru gauzarekin jokatu behar duzu tentuz: Koroarekin, Elizarekin eta terrorismoaren biktimekin. Beno, guk ez dugu tentuz jokatzen..."\nTabernak-eta aipatu dituzue. Komiki edo liburu azoketara joaten al zarete? Durangora adibidez.\nLarry: Durangora joan izan gara orain arte, baina aurrerantzean zer egin planteatzen ari gara. Mahaia jartzeak 2.000 euroko kostua du, eta horri gehitu behar zaio langileari ordaindu beharrekoa. TMEOak 4 eurotan ditugu guk. Liburuak 15-20 eurotan saltzen dituenak badu marjinarik, baina guk... Bartzelonan izan gara, Zaragozan, Getxon –25. urteurrenean omenaldia egin zigutenean–… baina ez du funtzionatzen. Komiki azoketako publikoa ez da TMEOren irakurlea.\nKini: Durangon rara avis samarrak gara, guztiak euskarazko produktuekin eta gu hor.\nGaztelania hutsean plazaratzen da TMEO, istorio bakarren bat salbu. Euskarari tarte handiagoa emateko asmorik baduzue?\nLarry: Arazoa da Estatura zabaltzen dela. Onena litzateke bi edizio izatea, bata gaztelaniaz eta bestea euskaraz, baina lan handia eskatzen du horrek, itzuli, errotulatu… Diru-laguntzarik ez dugu eskatuko gainera; planteatu izan dugu, baina ez dugu Jaurlaritzaren logoa txertatu nahi eta...\nKini: Barra-kodea jartzeko ere barne-eztabaidak izan genituen. Askorentzat iraingarria zen. Horrekin lotuta, fanzine batzuetatik maltzurki esan izan digute: “Lege-gordailua eta guzti duzue eta!”. Garai batean bazegoen jende euskalduna, Machas, Abarrots, Patxi Huarte… Iruñeko jendea. Orain soilik Txako dago, baina bizpahiru gehiago baldin badatoz ez diegu betoa jarriko.\nTMEO oso "maskulinoa" da, emakume eta gizonezko kolaboratzaile kopuruari begiratzen badiogu bederen...\nKini: Bai. Komikiena oro har nahikoa mundu maskulinoa da. Arrazoia zein den? Ez dakit zer erantzun.\nLarry: Musikan gertatzen den moduan, adibide bat jartzearren, honetan ere mutil gehiago gabiltza neskak baino. Horrek, noski, edukian isla du. Aldizkariaren ikur diren izaera ganberroa, eskatologia... ziurrenik mutilei zuzenduago daude. Inoiz pasa egingo ginela? Litekeena da. Dena den gurera emakumeak etorri direnean pozik hartu ditugu. Haien ikuspegia gizon askorena baino basatiagoa da gainera.\nIristen zaizkizuen komikien artean nola egiten duzue hautaketa?\nKini: Ez dugu irizpide finkorik, nahiz eta badaukagun hainbat aspektu neurtzeko puntuazio-taula bat. Kontua da TMEO estilokoa izatea, eta guri gustatzea.\nLarry: Manga estiloko sei orrialde bidaltzen badizkizute, erraza da erabakitzea.\nKini: Beste batzuetan konplikatuagoa da. Batzuek uste dute, TMEO garenez, ipurdi-titi-zakil-pixa txisteak bidalita argitaratu egingo ditugula. Bada, ez, gauza ez da hori. Txisteek mezua izan behar dute. Marrazki ederrak izan baina ezer ez badute transmititzen, graziarik ez badaukate… Bi zirriborrorekin egindako istorio batzuek sekulako mamia daukate, eta beste kasu batzuetan, ordea…\nLarry: Gurea umore aldizkaria da. Hori da filtro nagusia. Kritika dosi bat duen umorea egiten dugu.\nUmoreari mugarik jarri behar al zaio?\nLarry: Mila bider esan dugu, komikiak dira umorearen irudikapen grafikoa, arte adierazpide bat. Ez dago mugarik, film batean ez dagoen bezala. Antzezlan batek, arteak, mugarik izan behar al du? Ez. Karikatura eta parodiarako eskubideak aitortu egiten ditu legeak. Komikiak marrazkiak dira, fikzioa da, ez da erreala, inor ez da hil komiki bat irakurtzeagatik.\nKini: Mindu egin zaitzake, ordea.\nLarry: Bai, baina ez da existitzen mindua ez izateko eskubidea. Txiste batengatik mintzea, tira, pasako zaizu… Baina artista bat zentsuratu eta kartzelan sartzen baduzu mindu zaituelako... Hobe zenuke ez mintzea zeren eta agian euli bat kanoikadaka hiltzen ari zara. Egia da, halere, herri honetan Auzitegi Nazionala daukagula, eta ezin direla erlijio sentimenduak edota terrorismoaren biktimak iraindu. Hiru gauzarekin jokatu behar duzu tentuz: Koroarekin, Elizarekin eta terrorismoaren biktimekin.\nJoaquin Delgado Kini: "Txisteek mezua izan behar dute. Marrazki ederrak izan baina ezer ez badute transmititzen..."\nZuek tentuz jokatzen al duzue, baina?\nLarry: Ez, gu geurera. Irainak koroari? Zehazki zer da, ordea, koroa iraintzea? Behin izan ginen auzitegian [errege-familiako kideen marrazki batzuengatik], baina epaileak ikusi zuen txiste bat besterik ez zela, eta ez zuen ondoriorik izan.\nKini: Garai batean egin genituen azal batzuk nahikoa arrazoi dira gu espetxera bidaltzeko. Litekeena da agintean daudenek TMEO ez ezagutzea. Baietz uste dut nik, baina ziurrenik badakite kristo guztia zirikatu dugula 30 urteotan. Inor errespetatu al dugu inoiz? Nola koroaren kontra? Denen aurka egin dugu, eta denen alde ere bai zenbaitetan. Maiz jolastu dugu anbiguetarearekin, umore intelijentea da. Zuzentasun politikoarena izugarri puztu da azkenaldian; Carrero Blancoren inguruko txiste batengatik inor zigortzea...\nLarry: Hor dabil polizia, jendeak Twitterren zer dioen zelatatzen. Txo, atera zaitez kalera eta atxilotu emakumeak hiltzen ari diren gizonak! Normala da gauza batzuek enbarazu egitea, txiste batek, edota euria egiteak, baina mina, iraina, zure baitan daude. Zer nahi dugu, txisterik ez kontatzea? Txistearekin asmatzea da gakoa, lortuz gero edozerrekin egin dezakezu umorea.\nZein txistek funtzionatzen du ondoen?\nKini: Zaila da erantzutea, baina agian autoritateaz barre egiten duten horiek, ETAri buruzkoak-eta. Beno, ETA ez da autoritatea... tira, ez baina bai [barrez hasi da]. Kontua da zerbait gertatu eta berehala 4.000 txiste dituzula Interneten. Funtziona dezan, beste buelta bat nola eman asmatu behar duzu, besteengandik desberdinduko zaituena, izan koroaz edota ETAz.\nArmagabetzeak jokorik ematen al du?\nKini: Bai, baina zenbaki berrian ez dugu azalera ekarri. Otsoaren ipuina da. Hiru azal ditugu ETAk armak utzi dituela erakusten dutenak. Gai inportantea da, eta barruko orrialdeetan jorratu dugu, baina ETAk jada hiru bider aldarazi dizkigu azalak. Popatik hartzera oraingoan!\nKomikitik bizitzea ia ezinezkoa den garaiotan, TMEOko kolaboratzaileek ere musutruk egiten dute lan, militantziaz. Beste 30 urtez eusteko moduan? Badago lekukoa nori pasa?\nKini: Etorkizuna datorren zenbakia da, 30. urteurrenari buruzko ale berezia [142. zenbakia izango da]. Desastre puta bat gara eta, zer hasiko gara gu ezer planeatzen?\nLarry: Kaosa gara. Nik beti esaten dut, "zenbaki hau ez da aterako", eta atera egiten da.


“Mexikoko familien erdiak egunean irabazten duenarekin bizi dira eta lanera joateko beharra dute” - Irutxuloko Hitza : Irutxuloko Hitza\nMikel Muñoz, Mexiko Hirian bizi den donostiarra\n“Mexikoko familien erdiak egunean irabazten duenarekin bizi dira eta lanera joateko beharra dute”\nBederatzi urte daramatza Mikel Muñozek Mexikon lanean eta bizitzen. Koronabirusak sortutako krisialdia ere han bizitzea tokatu zaio, eta bere egoera pertsonala ona bada ere, Mexikon oraindik kurba goraka doa.\nMexikoko gobernuak iragarri zuen maiatzaren 18tik aurrera herrialdeko hainbat hirik aukera izango zutela funtsezkoa ez den jarduera ekonomikoari berriro ekiteko eta eskolak berriro asteko. Azkeneko 28 egunetan COVID-19 kasu berririk ikusi ez duten zonaldeak dira sartu dira fase berri horretan. Txanponaren beste aldean, egoera hortatik urrun, dago Mexiko Hiria, datu ofizialen arabera ia 16.000 pertsona baitaude kutsatuta. Mikel Muñoz (Gros, 1985) han bizi da.\nNolatan zaude Mexikon?\nBederatzi urte daramatzat hemen, bost Mexiko Hirian eta lau Guadalajaran. Ikasketak bukatu nituenean argi neukan atzerrira joan nahi nuela denboraldi baterako. Batetik, ohitura eta kultura desberdinak ezagutzeko, eta bestetik, esperientzia berriak bizitzeko. 2010ean Eusko Jaurlaritzak eskaintzen zituen kanpo merkataritzako beka bat lortu ondoren 2011an Mexiko Hirira heldu nintzen eta geroztik hemen egon naiz. Egun Mexiko Hirian egiten dut lan.\nZein egoera bizi duzue une honetan herrialdean?\nBi hilabete daramatzagu etxean sartuta. Gobernuak konfinamendua nola arinduko den jasotzen duen argitaratu du, semaforo batean oinarritutako hainbat faserekin, eta printzipioz hainbat hiritan neurriak baretu dituztela dirudi. Hala ere, koronabirus kasu berririk izan ez duten hiriak dira. Ez da Mexiko Hiriko kasua.\nMexiko Hiriko 16 alkatetzetatik 9k alkohola saldu eta kontsumitzeko mugak ezarri dituzte, baita oro har herrialdeko beste hainbat hirik ere. Zu bizi zaren zonaldean eragina izan du neurriak?\nBai. Festak eta etxean gertatzen diren eraso eta indarkeria kasuak murrizteko ezarri da neurria. Eta erabaki honek bere ondorioak izan ditu. Alde batetik, jendea atxilotu dute baimenik gabe alkohola saltzea egotzita. Bestetik, ia 150 pertsona hil dira alkohol aizundua edateagatik.\nNola gauzatzen ari da neurri hau?\nAsteburutan debekatuta dago alkohola saldu edo erostea hemen inguruan. Hala ere, astean zehar eros daiteke.\nAlkoholaren salmenta murrizteaz haratago, zein neurri orokor hartu ditu Mexikoko gobernuak?\nBiztanleriari etxean geratzea gomendatu dio eta funtsezkoak ez diren jarduera bertan behera uzteko kanpaina egin du. Garraio publikoa mugatu du, baita kotxeen erabilera ere. Bilera masiboak ere bertan behera uztea eskatu du. Dena den, Mexikoko familien erdia egunean irabazten duenarekin bizi da eta lanera joateko beharra dute euren bizitzarekin jarraitu ahal izateko, nahiz eta familia hauentzat diru laguntza txiki bat ematen ari den gobernua.\nZu nola bizitzen ari zara egoera?\nOsasuntsu nago, bai ni baita ingurukoak ere, etxetik lan egiteko aukera daukat eta nahi dugunean kalera atera gaitezke. Aukera hori dagoela jakiteak ez du hain gogorra egiten itxialdia, nahiz eta ahalik eta gutxien irteten saiatzen naizen. Normaltasunera itzultzeko gogoa badaukat ere, ezin naiz kexatu.\nNola eragin dizute zuri hartutako neurriek?\nLaneko jarduera hein batean aldatu da, azken batean telelana eta bideo bitartezko bilerak egiten baititugu, eta bizitza soziala ere telefonoz eta mezu bitartez egiten dugu, munduko beste hainbat tokitan gertatu bezala. Azken batean, une honetan pandemiaren puntu gorenean gaude. Ondorioz ospitaleek eta errausketa-labeek ere okupazio oso altua dute. Beraz, etxean geratu eta arriskutsua izan daitekeen edozer ekiditea komeni da momentu honetan.\nNola ari zara bizitzen hemengo egoera?\nGertutik jarraitzen dut hango informazioa, familia eta lagunak zein baldintzatan dauden jakiteko. Zorionez, denak ondo daude eta horrek lasaitasuna ematen dit. Zalantzarik gabe, itxialdia errazagoa da lasaitasun horri esker.\nKomun publikoak: non daude?\nMaddalen Iriartek kontatu du sexu abusuak jasan zituela haurra zenean\nSan Rokeko bigarren arrapala geldituko dute mantentze lanak egiteko\nIntxaurrondoko eraikin batzuetako energia eraginkortasuna eta irisgarritasuna hobetzeko proposamenak bultzatuko ditu udalak\nEaso plaza urbanizatzeko aldaketak onartu ditu udalak\nAntso Jakitunaren etorbidea 'smart' kalea izango da\nEuskaraldiko izen-ematea hilaren 24ra arte luzatu dute\nEuskaraldiko asteburuko kultur jarduerak, auzoz auzo\n"Disko berria betiko Nogen da, baina bi urte eta 80 kontzertu zaharrago"\nEuskaraldia Donostiako auzo gehienetara iritsiko da\nMaialen Sorzabalbere eta Ander Edo 'ahobizi' izango dira, baina hitz batzuekin zalantzak dituzte\n"Gure taberna arigune izanda, euskaraz hitz egiteko aukera eman nahi genien herritarrei"


ika-mika – Tropela.eus bloga\nAsko aipatzen ari da aurtengo edizioan Wigginsen arerioa etxean duela eta hori Froome dela. Alpeetan indartsuago zegoela erakutsi zuen Kenian jaiotako txirrindulari britainiarrak, baina taldeburua Wiggins dela ziurtatzen du. Taldearen estrategia Wiggins maillot horiz Pariseraino mantentzea dela dio eta berak horretarako lan egingo duela.\nEra berean, ordea, ez du guztiz baztertzen Pirinioetan Wiggins ezinak jota ibiltzen bada berak taldearen alde ardura hartzea. Ez dut uste egoera horretaraino iritsi daitekeenik kontua, baina auskalo! Continue reading “Froomek leial izango dela adierazi du”\nPosted byEgoitz 2012-07-15 Posted inFrantziako Tourra,Iritzia,TxirrindulariakEtiketak: Froome,ika-mika,Sky,WigginsUtzi iruzkina Froomek leial izango dela adierazi du bidalketan


Emakumeen ikusgaitasuna hedabideetan – Emakumeen ikusgaitasuna hedabideetan\nPublished on urtarrila 12, 2017 urtarrila 12, 2017 by arantzarengunea\nIa inork ez du zalantzan jartzen komunikabideen eragina iritzi publikoan, bereziki, zertaz hitz egin behar den edo gai-zerrenda ezarriz, batzuk goraipatuz eta beste batzuk isilaraziz, Agenda Setting deituriko teoriak agerian uzten duenez. Gai batzuk aipatzerakoan, publikoak ere lehentasunen artean kokatuko ditu, beste batzuk, aldiz, baztertuz (Monzón, 1987: 50). Framing edo enkoadratzearen teorikoek, berriz, komunikabideek munduari nondik begiratu ezartzen dutela baieztatzen dute.\nIldo berean, UNESCOk (2014) lotura estua atzematen du emakumeen ahaldutzearen eta hedabideen garapenaren artean. Genero indikadoreen inguruan argitaratzen duen txostenean azaltzen duenean “Pertsonen gizarte- eta buru-egituretan genero-ezberdintasuna eta estereotipoak dauden bitartean, hedabideek hedatu eta betikotu ala aldatzeko aukera izango dute. Are gehiago, komunikazio-profesional askoren desbideraketa “maskulinazaitzaile” kontziente edo inkontzientearen atzean emakumeen eta generoaren inguruan informatzeko gaitasun eza dago” (UNESCO, 2014: 17). Hori dela eta, oso garrantzitsutzat jotzen ditu genero-indikadore batzuk aztertzean; horien artean, dudarik gabe, informazioen egileen ingurukoak. Beraz, informazio eta iritzien egileen artean zenbat diren emakume eta zenbat gizon kontuan hartu beharreko adierazlea da; are esanguratsuagoa da, aldiz, edukietan –testu zein irudietan- irudikaturiko tratamendua generoaren perspektiba edo ikuspegitik.\nCandido Monzon-ek dioenez, komunikabideak iritzi-liderren eta publikoaren arteko bitartekariak dira. Javier del Rey-k, bere aldetik, dio egunkariek informatzeaz gainera, orientatu edo bideratzen dutela, gaurkotasun politiko eta ekonomikoaren gertaera esanguratsuen inguruan azaltzen duten iritziaren bidez. Era berean, bitartekari funtzioa egiten dute gaurkotasunaren eta jendartearen artean, gertaeren eta baloreen artean eta hautagai zein alderdien eta giro sozialaren artean (Del Rey: 1996, 508).\nIkus-entzunezkoei dagokienez, Paloma Abejon adituak dioenez (2013: 95,96), tertuliakideek eragin handia dute iritzi publikoan; gainera, hedabideetan errepikatzen diren kideak –gutxi- dira; hau da, hedabide batean baino gehiagotan parte hartzen dute, eta oso ezagunak bilakatzen dira entzulerientzat, baita sinesgarriak eta hurbilak ere.\n2015eko martxoaren 25ean espainiar Estatuan egindako GMMP monitoreoan agerian geratu zenez, prentsan lan egiten duten emakumeen portzentaia % 44 da; % 59, irratian, eta % 65, telebistan. Txostenaren arabera, emakume erreportariak % 52 dira irratian eta %70 telebistan. Ikerketak ere ondorioztatu zuen emakume kazetarien % 73k jendarte eta legalitateari buruzko informazioa lantzen dutela; gizonen artean, berriz, % 58k. Politikari dagokionez, horretaz hitz egin zuten emakumeek %5 osatzen zuten; gizonen kopurua, aldiz, %9 izan zen.\nPolitikako albisteetan emakumeek izan zuten presentziari dagokienez, GMMP-ren datuetan arabera, emakumeak albiste politikoen % 25ean agertu ziren subjektu moduan; gizonak, aldiz, berrien % 75an izan ziren protagonista.\nAlbisteen iturrien azterketan, monitoreoak ondorioztatu zuen agertutako emakume adituak % 9 izan zirela, eta erakunde politikoetako bozeramaleak, berriz, % 26.\nIritzi-emale edo gaurkotasunaren analisten artean emakumeen presentzia aztertu duten ikerketek, ordea, argi uzten dute emakumeen portzentaia nabarmen jaisten dela, adibidez, irrati-tertulietan. Periódico de Cataluña egunkariak 2013an, Catalunyako irrati-nagusietako tertuliei buruz egindako ikerketa batean, oso argi geratu zen emakumeen eta gizonen presentziaren arteko desoreka. Bi aste horietan 17 gizonek (%71) eta 5 emakumek (%29) parte hartu zuten eztabaidetan; gizonek 69 alditan hartu zuten hitza (% 78) eta emakumeek, ordea, 19tan (%22).\nPaloma Abejón-ek (2013, 103) egindako ikerketa batean ere oso argi geratzen da oso emakume gutxik iritzia ematen dutela espainiar Estatuko hedabideetan. Azterketan, 359 iritzi-emaleen artean, 81 baino ez ziren emakumeak (%23), eta emakumeen eta gizonen arteko aldea nabariagoa zen idatzizko prentsan, telebistan eta irratian baino, Era berean, nabarmendu zen emakumeen presentzia are txikiagoa zela eztabaida politikoetan (Abejón: 2013, 104).\nEAEra jausia eginez, Lorea Segurola Orbegozo ikasleak 2016ko otsailean aurkeztutako Gradu Amaikerako lanean, Radio Euskadiko Ganbara, Euskadi Irratiko Faktoria eta Onda Vasca-ko Gabon irratsaioetako tertulietan emakumeek izandako presentzia aztertu zuen. Berak ondorioztatutako emaitzen arabera, tertuliakide guztien % 21,28 ziren emakumeak (10/47), honela banatuta: %11,11 Ganbaran (2/18), % 27,78 Faktorian (5/18) eta % 23 Gabon-en (3/13). Azterketa 2015eko abenduaren 7tik 24ra arteko denbora-tartean egin zuen.\nHorren harira, abiatu dugu ikerketa hau; egunez egun, Hego Euskal Herrian -momentuz- dauden tertulia nagusietan (irrati/telebistetan) eta iritzi-orrialdetan agertzen diren emakumeak plazaratzeko.\nHemen argitaratzen den material guztia erabil daiteke, soilik jatorria azalduta.\nHurrengoa Irrati-tertulietan, emakumeen absentzia nabarmena


Aurrezteko ideiak: aldaketaren monetak dituen itsulapiko bat sortzen du | Consumer\nAurrezteko ideiak: aldaketaren monetak dituen itsulapiko bat sortzen du\nErosketa bakoitzak soberan dituen zentimoak aprobetxa ditzakete helduek eta haurrek, aurrezte eredu erraz eta eraginkorra martxan jartzeko\narabera: Ostirala, 2014ko martxoaren 14a\nErosketak egitean jasotako aldaketatik lortutako kalderatxoa diru-zorroan gordetzea nahiko gogaikarria da. Balio txikiagoko monetek irteera-perspektiba txikia dute, eta, gainera, pilatu egiten dira eta lekua hartzen dute. Baina, bai haurrek bai helduek, zentimoak aprobetxa ditzakete aurrezte-eredu erraz bat martxan jartzeko. Hilabete batzuen ondoren lortutako dirua ez da erabiliko atzerrira joateko gastuak ordaintzeko, ez eta motoa erosteko ere, baina bai apetatxo bat, afaria edo gidabaimena ateratzeko matrikula ordaintzen hasteko. Eta, gainera, erabilgarria izango da aurrezte kontzeptua ezagutzeko. Artikulu honen bidez, bankuak ere finkatu dira aurrezki-kontuak eskaintzeko.\nGorde buelta, metodo on bat aurrezten hasteko\nEgunero, erosketetatik sobran dauden zentimo txikiak gordetzea baliagarria da aurrezki kontzeptua ezagutzeko\nErosketen itzulerak metatuz gero, denbora gutxiren buruan diru kopuru handi bat aurkituko duzu. Hainbat hilabete egin ondoren, itsulapikoa ireki eta behar adina euro aurkitu ahal izateko, oso atsegina izaten da.\nTxanponez betetako potoa edo potoa betetzea izan daiteke gehien aurrezten dutenen helmuga. Ez du hasierako gasturik behar, eta aurrezki-kutxa eskuz egin daiteke edo, nahi izanez gero, oso gutxi ordainduta eros daiteke. Komeni da aukeratutako ontzia etxeko leku ikusgarri batean uztea, egunero ikusi ahal izateko, eta, gero, betetzen hastea. Nola egin?\nEgunero, egiten diren erosketa guztien (txanponik txikienak) zati bat uztea komeni da. Gutxi badirudi ere, egunero ogia hartzen da, kafea hartzen da, kioskora joaten da… eta beti izaten dira zentimoak diru-zorroan bezala.\nEspero ez diren diru-sarreren zati bat ere aprobetxa daiteke, hala nola eskupekoa txikien kasuan, edo burtsa-eragiketa bikaina adinekoen artean, zeregin horietara bideratzeko.\nItsulapikoa bankuan edukitzea\nOholak metodo tradizionalen bidez bakarrik egin daitezke. Bankuek ideia tradizional hori “kopiatu” dute eta dagoeneko dirua aurrezteko kontuak ematen dituzte.\nHala, VanzAcaixaren Ipk Kontua modelo birtual bat da, 1 eta 5 euro bitarteko biribildu eta banku-produktu hau eskatzen dutenak aukeratzen dituzten kreditu- eta zordunketa-txartelekin egindako erosketetan, adibidez. Halaber, bezero bakoitzaren neurrira egina dagoelako bereizten da, pertsonaliza daiteke eta produktuarekin elkarreraginean jardun daiteke, kontuaren bilakaerari buruzko informazioa jasotzen baitu laburpenaren edo libretaren bidez, eta ez duelako inolako komisiorik jasotzen.\nBeste formula bat Euskadiko Kutxak bere Super Bat Kontuaren bidez erabiltzen duena da, kasu honetan 16 urtetik beherakoei zuzendua, aurrezpena ohitu ahal izateko. Zure eredua, gero oparien truke truka daitezkeen puntuak lortzea da.\nAntzeko ezaugarriak ditu Libreta Tesorak, duela zenbait urtetik Unicajak merkaturatua. Bezero gazteenei, 0 eta 13 urte artekoei, opariekin truka daitezkeen puntuak ematen dizkie, saldo-hazkundearen arabera. Malgutasun handiko proposamena da, ez baitu gutxieneko irekitze-kopururik aplikatzen eta kapitala sortzeko aukera guztiei irekita dago.\nSoldata pixka bat atxikitzea\nEgia da Espainiako milaka etxek diru-eskasia dutela, eta, hilabete amaieran, likidezia nahikoarekin iristen direla. Hala ere, pare bat euro bakarrik balio dute aurrezki birtualeko libretaren oinarria eratzeko, jasotako soldataren hilean kopuru txiki bat atxikitzeko.\nHileko kuotek ez dute estatikoak izan behar; aldi bakoitzaren beharretara egokitu daitezke. Hilabete bat gehiago izan daiteke, beste bat gutxiago… aurrekontu-doikuntzaren arabera. Eta, azkenik, hilabete batzuen buruan, libretaren dirua nola hazi den ikusi ahal izango da, eta helburu egokiena zein den pentsatu.\naurrezki banku hucha-eu libreta de ahorro-eu monedas-eu\nAntigenoen autotesta, zergatik saltzen dira farmazietan eta ez supermerkatuan?\nHorrela geratzen dira 2022rako pentsioak, eta zer egin horiek osatzeko\nNola saihestu iruzurrak kriptomonetetan inbertitzean


Hasiera Denda Argan-Olio Ekologikozko GORPUTZ-ESNEA 200 ml\nCategories: ARGAN OLIOA, Gorputz esnea, GORPUTZ ZAINTZEA.\nEz koipetsu eta xurgatze errazekoa.\nAlergenorik gabeko perfumea.\nOlio aktiboak eta landare-jatorrizko glizerina.\nArgan-Olio Ekologikozko GORPUTZ-ESNEA 200 ml quantity\nArgan-Olio Ekologikozko Lixoné Gorputz-Esnea larruazal mota guztietarako ezin hobea da. Argan-olioaren propietate hidratatzaile eta antioxidatzaileei esker, gure larruazala osasuntsu, elikatua eta lehortasun edo tenkatasunaren sentsaziorik gabe geratzen da.\nBere testura leun eta arinari esker berehala xurgatzen da eta ezarri bezain laster janztea ahalbideratzen zaitu.\nMarokon ere Urre Likidoa deitzen zaio, gaueko atsedenean zehar larruazala birsortu eta zahartzeari aurre egiten dio.\nMarokoko hegoaldean, gorputz zein ilearen zainketarako, emakumeek betidanik erabili izan dute Argan-Olioa


» Antolatu hiriburua Banyoles’ pond\nAntolatu hiriburua Banyoles’ pond\nHasiera / Antolatu hiriburua Banyoles’ pond\nBanyoles aintzira capiltal Plan\nBanyoles hirian Pla de l'Estany hiriburua da, Gironako zentroan. Bere erakarpen nagusia, Lake, ditu dinamiko bihurtu, eta beste ekintzaile zabalik. Banyoles eta bere eskualdean interes ekologiko handiko leku bat da, historiko eta kulturala, eta turismo-baliabide iturri agortezina, kirol eta aisialdiko.\nLake The, ubideak eta lorategiak, baso-eremuetan, parkeak, lorategi eta berdegune, Gure ondare natural zati hori gozatzeko aukera izango dugu, eta babestu dira.\nhirian bizi kalitatea araberakoa, beste batzuk, zerbitzu publikoen kudeaketa eraginkorra, baliabideen erabilera ona eta errespetatzen ingurumena.\nhortaz, iraunkortasunean ekintza sorta bat sustatzeko ingurumena eta jarduera hori egiten ditugu hirian eta naturan errespetua bateratzeko lagunduko digute.\ngeroztik 90 EBko diruz laguntzen proiektuen, baliabide naturalak kontserbatzea, estatu kideetako LIFE-Natura fondoaren bidez. Hau da, helburua babesteko eta kontserbatzeko Batasunaren Garrantzizko Lekuak horiek (LIC) proposatutako Natura sartuta 2000.\nThe Lake Natur Area deklaratu Interes Natural (Pein), aurkezten hidrogeologikoak a Mediterraneoko Iberiar Penintsulako eskualdeko ekosistemak garrantzitsuena, Lake eta inguruko laku osoan hartzen ditu.\nEremua zen LIFE-Natura proiektuaren arabera onuradun bidez: Porqueres eta Banyoles ingurune uretako zaharberritzea, aldirako 2003-2007.\nProiektua EEren arabera jaso zuen Porqueres eta Banyoles udalerrietan to. Biak udalek bazkide gisa Ingurumen eta Kataluniako Generalitateko Etxebizitza Sailaren eta Fundació Caixa Katalunia Lurraldea eta Paisaia. ekintzen garapen eta jarraipena eta garapena Proiektuaren For, • ordenagailu zientzialari baten lankidetza izan Gironako Unibertsitatean.


"Meteorologo onak dira iragarpenak asmatzen %80ko efizientzia dutenak" - Sopela - Hiruka.eus\n"Meteorologo onak dira iragarpenak asmatzen %80ko efizientzia dutenak"\nKerman Santiago Alkorta 2019-10-10 08:15\nSoftwarean eta paperean ebatzitako ekuazioen artean egiten du lan Románek, Sopelako bulegoan. HODEI TORRES\nDeia-n, Radio Popularren eta El Mundo-n egiten du eguraldi-iragarpena egunero Edorta Román Ibáñez-Labustak. Mende laurden daroa atmosferari begira 1970ean jaiotako fisikari sopeloztarrak.\nMeteorologo onak dira, Edorta Románen berbetan, estudioetara heltzen diren datuak interpretatzen dakitenak eta iragarpenak asmatzen %80ko efizientzia dutenak. Atmosferaren egoeraren berri ematen dizkieten eredu meteorologiko-informatikoek asmatzeko %70eko probabilitatea baino ez dute. "Ni busti egiten naiz beti", esan digu sopeloztarrak.\nMende-hasieran Sirimiri enpresa sortu zuen, gaur MeteoBit izena duena. Hiru langilek osatzen dute taldea, eta software eta paperean ebatzitako ekuazioen artean egiten dute lan Sopelako bulegoan. Noticias taldeko hedabideakaz ez ezik, Vocento taldeko zenbait egunkarigaz ere jarduten dira noizbehinka; ABC eta El Correo-gaz, besteak beste. Gainera, Baleuko telebista-produktoragaz "eguraldi-gizon birtual" bat sortzen saiatzen dabil Román, avatar bat, alegia. Eguraldi-iragarpena telebistan egiteak gastu handia dakarrela azaldu digu, eta produktua "etorkizuneko berrikuntza" izango delakoan dago.\nGauden-gaudenean, meteorologoak ez du beste albo batera begiratzen klima-aldaketaren auzian: "Planeta salbatu nahi badugu, trantsizioa egin behar dugu; eguzki-energia eta energia eolikoa sustatu, esfortzu ekonomikoa oso handia izango bada ere". Hala ere, Románek adierazi digu ez datorrela bat Nazio Batuen Erakundeak emandako datu denakaz: "2100ean itsas-maila metro bat baino gehiago igoko dela esatea ez zait egokia iruditzen, ziurgabetasun handia dago oraindik".


Zure Laser Cutter Hornitzaile fidagarria, Laser Soluzio Profesionalak\n>> Arakatu gehiago\nZure inprimatutako materialak\nFormatu handiko laser ebakitzailea\nSublimazio Laser Ebakitzailea\n3,2 metroko zabalera\nMimoWork-ek ematen du\nLaser ebaketaren etorkizuna\nMimoWork metalezkoak ez diren materialak prozesatzeko laser irtenbideak diseinatzen espezializatuta dago iragarkiaren, automozioaren eta hegazkinaren, modaren eta jantzien, inprimaketa digitalaren, oihal iragazkien industrian, etab.\nLaser ebaketa-makina pertsonalizatu eta espezializatuak eskaintzen ditugu hainbat eskakizunetarako, gure bezeroen funtzionamendua eta ekoizpena optimizatzeko.\nTindagaien sublimaziorako produktuen ebaketa metodorik errazena.\nIngerada zehatza hautematea eta sestra ebaketa zehatza edozein eredu eta formatarako.\nEraginkortasun handiko automozioarekin elikatzeko, argazkiak ateratzeko eta sestra mozteko.\nMaterial malguko mozketan aditua.\nMimo Contour Recognition System-ek edozein distortsio edo luzamendu antzeman dezake eta inprimatutako piezak tamaina eta forma egokian moztuko dira.\nGuztiz itxitako gorputzaren diseinuak ebaketa-ekoizpenean segurtasun-bermea zehazten du\nAbiadura handiko, errendimendu fidagarri eta ezaugarri kualifikatuekin integratuta, eskaera bakoitza prozesatzeko malgua.\nFormatu handiko material solidoetarako hasierako makina onena.\nI+G akrilikoa eta egurra prozesatzeko.\nMugarik gabeko deskarga eta kargatzeko aukera ematen du.\nAbiadura handiko eta zehaztasun handiko ebaketa.\nMaterial malguak mozteko aukera paregabea.\nBi laser buru modu independentean mugitzen dira, zure eraginkortasuna bikoiztu (aukerakoa).\nNesting Software-k zure materialak mailarik handienean gordetzen ditu.\nEtengabe moztea elikadura automatikoarekin.\nOinplanoko laser ebakitzailea 250L\nEhun teknikoa mozteko aproposa.\nFuntzio indartsuak aldakortasun amaigabea sortzen du.\nUkipenik gabeko tinta-jetaren inprimaketa-teknologia (aukerakoa).\nLaneko mahaiaren tamaina handia pertsonalizagarria da.\nMetalezkoak ez diren piezak markatzeko edo ebakitzeko aproposa, adibidez, bero-transferentziarako filma.\n3D foku dinamikoak materialaren mugak hausten ditu.\nLaser markaketa hegalaria muntaketa katea eraikitzeko (aukerakoa).\nSalmenta aurreko aholkularitza ezinbestekoa da zure behar jakin batzuk ezagutzeko.Zuretzat egokitzen dena da onena!\nMimoWork laser-makinek hainbat arlotako eskakizun desberdinak estaltzen dituzte.\nLaser aukera osagarriak eta funtzio anitzeko aukerak eskuragarri daude pertsonalizatutako eskakizun askotarako.\nMimoWork Zerbitzuak funtsezko zeregina du gure laser-makinen funtzionamendu fidagarria bermatzeko, gure bezeroa beti bakarra senti dadin.\nMimoWork Service taldeak beti jartzen ditu gure bezeroen beharrak gurearen gainetik, materialaren hasierako probaren fasetik laser sistema martxan jartzen arte.\nIkusi material guztiak\n20 urte daramatza MimoWork bultzatzera dedikatu\nlaser teknologiaren mugak negozio berriekin\nEbakitzeko adabakia MimoWork-ekin\nLaser ebakitako adabakia Erabili zure arropa modan Laser ebakitako adabakiekin Ikusiko duzun ia edozein gauzarekin erabil daitezke, besteak beste, bakeroak, berokiak, kamisetak, jertseak, oinetakoak, motxilak eta baita telefono-estalkiak ere.Haiek ...\nLor ezazu berehala Laser PCB Grabatu bidez\nLortu ezazu berehala Laser PCB Etching PCB-ek, IC (Zirkuitu Integratua) oinarrizko eramaile batek, arrasto eroaleak erabiltzen ditu osagai elektronikoen arteko zirkuitu konexioa lortzeko.Zergatik da zirkuitu inprimatuko txartela?kondu...\nZerk egiten du laser grabagailu bat laser ebakitzaile batetik ezberdintzen? Nola aukeratu laser makina mozteko eta grabatzeko? Halako galderak badituzu, ziurrenik laser batean inbertitzea pentsatzen ari zara...\nNeguan CO2 laser sistemarako izoztearen aurkako neurriak\nLaburpena: Artikulu honek batez ere laser ebaketa-makinen neguko mantentze-lanaren beharra azaltzen du, oinarrizko printzipioak eta mantentze-metodoak, laser bidezko ebaketa-makinaren izozte aurkakoa nola hautatu eta behar diren gaiak ...\nEzagutu Laser Teknologia MimoWork-ekin\nargiztapen modernoari buruz gehiago jakin nahi duzu?\nOndoren, harpidetu gure buletinera.


ISPASTERKO ESKOLA: 2011\nAurten ere euskeraren eguna zela eta, herriko DANOBAT enpresak ekintza batzuk prestatu zituen ospatzeko eguna. Ekintza horiek bukatu eta gero, partehartzaile guztien artean bizikleta baten zozketa zegoen. Eta nori tokatu????\nOlentzero egunean dana ondo urteteko entsaioak egiten hasi gara. Gaur publiko berria izan dugu gure kantaldia entzuten. Iparraldeko ikasle batzuk izan dira. Pozarren joan dira berriz Foruko barnetegira.\nGaur 2011ko azaroaren 11, San martin egunean,aspaldiko partez San Martinera joan gara oinez L.H. osoa. Bertan gaztainak eta mostoa edan dugu. Eskerrik asko antolatzaileentzat. Datorren urtean, aurtengo moduko eguraldia egiten badu, prest egongo gara berriz joateko.\nUda heltzear dagoenez, Lekeitiora joaten gara igeri egiten ikastera. Egun batzuetan Lehen Hezkuntzakoak joaten dira eta beste batzuetan denok batera, eskola osoa.\nMaiatzaren 27an, urtero egiten dugun bezala, alkatearekin batu ginen udal foroa egiteko, eta datorren urterako eskariak egiteko.\nETXETIK KANPORA GAU BI\nPasa den Maiatzaren 18, 19 eta 20an etxetik kanpo bi gau egin genituen. Ezetz asmatu nora joan ginen? Hora hor pista bi. Asamatzen duzuenean erantzuna bidali. Bakarrik esan primeran pasatu genuela.\nAutengo gaia , aurreko urteei jarraipena emateko EUROPA izan da, eta horrela mozorrotuta joan gara: bikingo, gondolero, kosako eta tiroles. Gainontzekoak nahi izan duten bezala, beti ere gaia kontutan hartuta.\nOpen publication - Free publishing - More ispaster


'The disaster artist' - bizkaie.biz\nKarolina Almagia\t2018-01-12 11:42 Zinema kritikak\nZinema-industriaren bihotza erakusten deusku eta benetan jazo zan kontakizun bitxi bat da.\n- Zuzendaria: James Franco.\n- Gidoia: Scott Neustadter, Michael H. Weber (Liburua: Greg Sestero, Tom Bissell).\n- Aktoreak: James Franco, Dave Franco, Seth Rogen, Ari Graynor, Alison Brie, Josh Hutcherson, Zac Efron, Jacki Weaver, Sharon Stone, Bryan Cranston...\n- Produktoreak: Good Universe / New Line Cinema / Point Grey Pictures / RabbitBandini Productions / RatPac-Dune Entertainment.\n2017ko Donostiako Nazinoarteko Zinemaldian Urrezko Maskorra irabazi eban filmak ez ei dau ikuslegoaren arretea biztu. Publikoak komediak maite ditu baina honek diru gitxi egin dau leihatilan, nahiz eta oso kritika onak izan, beharbada publizidade gitxi izan dauelako.\nThe Room izenburuko filma historiako txarrenetako bat dala esaten dabe ikusi dabenek. Hain txarra da ze barrez lehertzen zaren, tragiko izan nahi dauenaren aurrean.\nThe disaster artist-en, James Francok The Room-en jatorria eta garapena dakarsku, izan be, Tommy Wiseau pseudo-aktore aberatsaren delirio bat izan zan filmaketa hori. Pelikuleak oso gitxi erakusten deusku Wiseauren personaiaz. Ez dakigu zergaitik dauen hainbeste diru, ez dakigu nongoa dan; erakusten deuskun bakarra da nahiko lerdoa eta eszentrikoa dala eta argi gitxidun beste aktore bategaz alkartzen dala. Honeen bien arteko adiskidetasunean be oinarritzen da pelikula hau.\nThe disaster artist pelikuleak ez dau nahi beste barregura eragiten, baina kuriosidadeagaz segiduten da, zinema-industriaren bihotza erakusten deuskulako eta benetan jazo zan kontakizun bitxi bat dalako.


Uranioa aberasteari era industrialean ekin diola iragarri du Iranek - GARA\nUranioa aberasteari era industrialean ekin diola iragarri du Iranek\nUranioa aberasteari era industrialean ekiteko ahalmena lortu duela iragarri zuen atzo Irango Gobernuak. Maiatzerako 3.000 zentrifugagailu martxan izango dituela aurreratu eta inork ez duela geldiaraziko ohartarazi du bere burua indartsu ikusten duen Ahmedinejad presidenteak. Atzemandako soldaduen krisialdia amaitu arren, egoera ez da baretu Britainia Handian. Beren «istorioak" kontatzeagaitik kobratzeko baimena eman die marineei Gobernuak.\n«Iranek era industrialean uranioa aberasteari ekin diola ospatzeko bildu gara hemen», iragarri zuen Indar Atomikoaren Erakundeko zuzendariak, Gholam Reza Aghazadeh-k, atzo Natanzeko planta nuklearrean.\nIndar Atomikoaren eguna ospatu zuten atzo irandarrek. Iazko apirilaren 9an erregai nuklearra produzitu ahal izateko (%3,5a arte) uranioa aberastea lortu zuela iragarri zuen Teherango Gobernuak.\nAtzo, berriz, pausu berri bat iragarri zuen Aghazadeh-k, Mahmud Ahmedinejad Irango presidentea alboan zuela. Bide batez, zentrifugagailuak era masiboan produzitzeari ekingo diotela iragarri zuen zuzendariak. Otsailaren erdian bi zentrifugagailu talde martxan zituela iragarri zuen Gobernuak, eta beste bi ia osatuta zituela nabarmendu zuen. Orain, berriz, bi hilabeteren bueltan, maiatzerako, 3.000 zentrifugagailu Natanzen martxan jartzea espero du erregai nuklearra era industrialean produzitzen hasteko.\nBonba atomiko baten lehen osagaiak lortzeko, esaten dute behin eta berriz arsenal nuklear izugarriak dituzten Mendebaldeko potentziek. Ameriketako Estatu Batuek bultzatuta, Nazio Batuen Erakundeko Segurtasun Kontseiluak hiru ebazpen onartu ditu azken hilabeteetan Irani uranioa aberasteari utz diezaion eskatzen.\n«Gure herriak azkenera arte defendatuko ditu bere eskubideak», ohartarazi zuen atzo Natanzen Ahmedinejad presidenteak. «Iraganean zientzia arloan aitzindari izan da gure aberria eta ez du inolaz ere potentzia handi bezain basatiek bere garapenari oztopoak jartzea, nazioarte komunitatean duten eraginaz baliaturik», azaldu zuen Ahmedinejadek eta irandarrek beren historia luzea dela eta duten harrotasuna ikutu zuen.\nDuela egun batzuk aurreratu zuen presidenteak programa nuklearraren inguruan «berri on bat» laster iragarriko zuela. Eta horrela egin zuen atzo, bere etorkizun politikorako borobila izan den astearen bukaeran. Izan ere, indarberrituta atera da Ahmedinejad espioi-lanak egiten ari ziren britainiar marineak atzeman eta ondorioz sortu den krisialdia nola konpondu duen ikusita.\nBritainia Handian hikamika\nBritainia Handian, ordea, ez da giro. 11 egunez Iranen esku izan ziren soldaduek prentsari elkarrizketak ematen hasi dira, hori bai, ondo baino hobeto kobratuta. Lehena Faye Turney emakume bakarra izan da eta Irango Poliziaren eskutik tratu txarra salatzeagaitik 150.000 euro sartuko ditu patrikan.\nOposizioak eta Armadako hainbat agintarik beren «istorioak» saltzeko baimena eman izana salatu dute. Tony Blairren Exekutiboa, ostera, Iranek maisuki erabili duen propaganda-gerrari aurre egin beharrean ikusi omen du bere burua. Neurri arriskutsua da, ordea. Ze motako istorioen aurrean geundeke Iraken eta Afganistanen dauden soldaduak elkarrizketak emateari hasiko balira?\nNBEren aurrean AEBetako enbaxadore ohi John Boltonen iritziz, Iranek Britainia Handiko ahultasuna begi-bistan utzi du atzemandako soldaduen krisialdia dela-eta. Washingtonek irtenbide militar bat proposatu zion Londresi Irani presioa egiteko.\nIrango telebistak jakitera eman duenez, Guardia Iraultzailearen general batek ez du inolako arazorik izan Errusiara bidaiatzeko. NBEren Segurtasun Kontseiluko ebazpena dela-eta, Mohamed Baqer Zolqadr generala ezin da atzerrira irten.


Musika eskola | Tolosa\n2017/2018 ikasturterako matrikulaldia ireki du Eduardo Mocoroa Udal Musika eskolak: ekainaren 13an hasi eta plazak bukatu artekoa izango da.\nMusika Eskolak, ondorengo mailak eta kurtsoak eskaintzen ditu:\n1. ZIKLOA: 4, 5, 6, urtekoentzako tailerrak: jolasak, kantuak, entzumena, erritmoa.\nAURRE-HASIERA: 7 urtetik aurrera, musika irakurri eta instrumentuak ezagutu.\n2. ZIKLOA: 8 urtetik aurrera, instrumentua, musika hizkuntza, taldeak...\n3. ZIKLOA: 12 urtetik aurrera, instrumentua, osagarriak, taldeak.\nHELDUAK: 18 urtetik aurrera, musika hizkuntza, instrumentua, taldeak.


Aralarren zauritutako eskalatzailea hil egin da - Uharte arakil - Guaixe.eus\nAralarren zauritutako eskalatzailea hil egin da\nGuaixe 2021-04-01 09:26\nZauritutako eskalatzailea helikoptero batetik bestera aldatu zuten ospitalera eramateko. Argazkia: @bomberos_na\n20 metroko erorketa izan zuen astearte arratsaldea eta ospitaleko ZIUn hil zen.\nAralarren, Uharte Arakilgo dermioan, eskalatzen zegoela istripua izan zuen 61 urteko eskalatzailea atzo hil zen Nafarroako Ospitale Guneko Zaintza Intentsiboko Unitatean (ZIU). Deskansarri paretan gora hari ziren bi eskalatzaile eta 150 metroko altueran zeudela haietako batek 20 metroko erorikoa izan zuen. Istripuaren ondorioz garezur eta garuneko traumatismo larria, bi besoak hautsita eta zeharreko aldean kolpe handia zituen. Egoera txarrean eta soketatik zintzilik gelditu zen kolpearen ondorioz.\nBere soka-lagunak deitu zuen 112 larrialdi zerbitzura. Suhiltzaileen Erreskate Teknikoko Taldea helikopteroz erreskatatu zuten eta medikua zuen beste helikoptero batean eraman zuten ospitalera. Baina zituen zauri larriengatik atzo hil zen 61 urteko zangozarra.\nZortzi hildako Sakanako mendietan\nMendizale bat hil zen.\nUharte Arakilgo 20 urteko gizonezkoa hil zen Beriainen elur-jausiagatik\nBurlatako 44 urteko gizonezkoa Beriainen hil zen mendi istripuan.\nAltsasuko 31 urteko bi mendizale Beriainen hil ziren istripuan.\nEtxarri Aranazko 25 urteko emakumezko mendizale bat Beriainen hil zen.\nGasteizko 34 urteko gizonezko mendizale bat Beriaingo Lugorrin hil zen.\nZangozako 61 urteko eskalatzailea hil zen, bezperan Aralarko Deskansarri paretan erorikoa izan ondoren.\nGuaixe mar 30 Uharte Arakil


5. mailako emanaldia. | MUSIKARMA\n5. mailako emanaldia.\nAstearte honetan 5. mailako bi talde emanaldi bat eskeini dute 4. mailakoen aurrean. 4. mailakoek gaur ezagutu dute hurrengo ikasturtean ikasiko duten instrumentua eta isil-isilik eta adi-adi egon dira; kontzertu batean egon behar den moduan!\nEta 5. mailakoak zer esanik ez, primeran egin dute, zorionak!\nEntzunaldia bi zatitan antolatu da. Lehenengo zatia gitarra-taldeari egokitu zaio, eta Luis Guderekin egin duten lana erakutsi digute. Zein ondo egin duten!\nBigarren zatian, 5. mailako bi talde kanta afrikar bat prestatu dute, "Kokoleoko" izenekoa. Talde bat kantan eta gorputz-perkusioan ibili da, eta beste taldeak kuboak eta danbor afrikar batzuk erabili ditu.


Gestioa - Kalitatea eta berrikuntza - Gautena\nGestioa – Kalitatea eta berrikuntza\nKalitate politika eta zuzenbide konpromezua\nGAUTENAk, hasieratik, bere zerbitzuetan kalitatea lortzeari garrantzia eman zion. Urteak pasa ahala, helburu hori lortzeko hainbat lan-modu erabili dira.\nD1997ko urtarrilaren 1etik, GAUTENAk ISO 9001 arauaren baldintzak bete ditu eta 1998ko otsailetik AENORek ziurtatu izan du. 2000ko otsailean, GAUTENAk Autismo Elkarte Britainiarraren (National Autistic Society) Egiaztagiria jaso zuen, kalitatea egiaztatzeko zuen sistemaren aplikazio-pilotua egin izanagatik. 2002an, GAUTENAk kalitatearen Aipamen Berezia jaso zuen Gipuzkoako Foru Aldundiaren kalitateari buruzko I. Gizartekintza Sarian.\nHarrez geroztik, eta interesa duten beste garapen batzuekin batera, GAUTENAk The Council on Quality and Leadership Erakunde estatubatuarrarekin izan du harremana eta bere tresnak erabili ditu; gainera, FEAPSen Kalitate Ereduaren proiektu-pilotua ere aplikatu du.\nAzken urteotan, GAUTENAk EFQM eredua aplikatzeari ekin dio eta hala eskuratu zuen Euskalit Fundazioaren (Bikaintasunerako Euskal Fundazioak) Zilarrezko “Q” ziurtagiria 2008ko abenduan.\nHalaber, 2008an, GAUTENA Berrikuntzako Euskal Agentziaren (Innobasque) kide da, berrikuntzak, gure esku-hartze esparruan dauden beharrak eta erantzunak aurreikusteko aukera eskainiko digula uste baitugu.


Urte berriarekin, kultura-txertoa gurekin –\nUrte berriarekin batera abiatuko da Oihaneder Euskararen Etxeak negurako prestatu duen egitaraua: 27 jardueraz osatutako programazio anitza; ikuskizun, musika, erakusketa, film, ikastaro eta jardunaldiz betetako egitaraua. Ohiko ziklo eta jarduerez gain, martxora bitarteko hilabeteetan 3 berrikuntza dira nabarmentzekoak: Hiruerreketa: euskararen arte-urak erakusketa, Ahoskera Laborategia eta TopAraba. Egitarau orokorreko jardueratan parte hartzeko gonbidapenak eskatu beharko dira, astebete lehenagoko aurrerapenaz. Ikastaro eta jardunaldietan, ordea, izena eman beharko da.\n2021. urtea hastearekin batera, Oihaneder Euskararen Etxeak neguko programazioari irekiko dizkio ateak. Aurreko hilabeteetan oihanedertarrek erakutsi duten kultura gosearen erritmoari jarraituta, 25 jarduera baino gehiagoz osatutako programazioa eskainiko da, beti bezala, gustu eta diziplina guztientzako erabiltzaileen gozagarri.\nMusikaren atalean, hitzordu ugari izango dira aukeran: Lorea eta Maialen Aristegi gazteak izango dira Egin Leku! deialdiaren baitan oholtzara igoko direnak. Eskilarapeko Soinuak alaitzen, ordea, Ainhoa Larrañaga, Ekiza eta Raitx.\nIkuskizunek ere badute lekua: Txakur Gorria kolektiboak H-Artzetik ikuskizuna ekarriko du Oihanederrera, Mikel Soto ondo inguratuta etorriko da Pettiren zuzeneko musikarekin Suak pizten direnean ikuskizunerako, eta Kamikaz kolektiboko Erika Olaizaolak Panpina antzezlana aurkeztuko du.\nIkastaro eta jardunaldiei dagokionean ere izango da non hautatu: Udako Euskal Unibertsitatearekin elkarlanean Hitz Adina Mintzo, hizkuntza gutxituak ezagutzeko zikloak, mankanyera, zuberera, erronkariera eta groelandiera gerturatuko ditu Oihanederrera. Honekin batera eta ikastaro honen baitan, Anhitzak egitasmoak Gasteizen bizi den hizkuntz aniztasuna erakutsiko du. Horrez gain, Komunitate eta bizi eredu berriak ehunduz jardunaldia ere antolatuko da UEUrekin batera.\nIkus-entzunezkoen zaleek hilabetero bi eskaintza izango dituzte eskura: lehenengoa, Filmazpit zikloaren baitan, L ?Atelier, Integrazioaren Nazioarteko Egunari lotuta; The Human Library, “EuropaTransit” proiektuaren baitan sortua; eta Dilili a Paris, 2018an animazio film onenaren Cesar saria lortu zuen Michel Oceloten filma. Bigarren eskaintza, Oihanederrek GEUrekin elkarlanean antolatzen duen Begi Belarri dokumental sortari dagokiona izango da: Lander Garroren Bi urte, lau hilabete eta egun bat, derrigorrezko soldaduskaren aurka borrokatu zuten 6 lagunen historia kontatzen duena; Erraiak, Euskal Herri osoan zehar irrintziarekin zerikusi zuzena duten pertsonen testigantzak jasotzen dituena eta Caminho Longe, Alfonso Etxegarai ETAko militante ohiak etxera itzultzeko bidea hartzen dueneko kontakizuna.\nLiburu-aurkezpenek ere izango dute lekua Oihanederren: Gotzon Aurrekoetxea eta Jose Luis Ormaetxea “Txipi” irakasleek Euskalkien sailkapen berria aurkeztuko dute eta Jakoba Errekondo dibulgatzaile ezagunak, aldiz, Etxeko landareak, idatzi duen liburu berria.\nOhiko ziklo eta jarduerez gain, hiru egitasmo berri dira Oihanederren egitarauan nabarmendu beharrekoak:\nAhoskera Laborategia, UEUrekin elkarlanean, eta hainbat eragileren eta erakunderen laguntzarekin, euskara estandarraren ahoskerarekin eta, oro har, ahozkotasunarekin zerikusia duten bestelako aldagaiekin esperimentatzeko laborategia izango da. Ilaski Serranok, Franck Dolosorrek eta Edurne Azkaratek otsailean parte hartuko duten mahai-inguru batekin emango zaio hasiera eta apirilera arte luzatuko diren 3 saio trinkoz osatuta egongo da. Saio trinkoetan, Lourdes Oñederra, Oroitz Jauregi, Kike Amonarriz eta Julia Marin adituen ekarpena jasoko da lehenengo; ondorengo laborategian, esperimentatzeari ekingo zaio ikasleek bideratzaile izango duten Imanol Miranda, Jon Sanchez eta Alba Fernandezen laguntzarekin.\nHiruerreketa: euskararen arte-urak erakusketari dagokionean, berriz, euskaraz sortzeak dakarren zailtasunaren eta deserosotasunaren inguruko hiru gogoeta artistiko ekarriko ditu Oihanederrek Montehermoso Kulturunera: Zaloa Ipiñak, Zirikak eta Bigarakoek GorreriBisuala, Hitz birziklatuak eta Abere ba egitasmoak erakutsiko dituzte, hurrenez hurren. Otsaila osoan zehar egongo den erakusketa honi lotuta, Zaloa Ipiñak Gorreri bisuala liburua aurkeztuko du, eta Bigarakoek, Abere ba: palindromo ilustratuen piztegia. Azken hauek palindromoak euskaraz sortzen ikasteko lantegia ere eskainiko dute.\nTopAraba, Araban euskarazko sormen esparrua sustatzeko egitasmoa da. Bi fasetan bideratuko da egitasmo hau: lehenengo fasea, otsailaren 27an egingo den jardunaldiarekin hasiko da: goizean, Xabier Gantzarainek, Harkaitz Canok eta Amançay Gaztañagak hitzaldiak eskainiko dituzte, eta ondoren hirurak, Irene Basilioren gidaritzapean, mahai-inguruan ariko dira. Arratsaldean berriz, kultura-sortzaileen topaketa egingo da: elkar ezagutzeko eta diziplinarteko kultura proiektuak garatzeko saioa izango da. Bigarren fasean, topaketan proposatutako sormen proiektu aukeratuak garatu beharko dira. Proiektu hauek garatzeko diru-poltsa bat egongo da.\nAipatu behar da Oihanederren webgunea izango dela informazio iturri zehatza: eguneratuta egongo da, behin betiko informazioa emango du, eta pandemia egoerak sortzen dituen azkenorduko egokitzapenak bertan eguneratuko dira.\nHoni lotuta, neguko programazioko jarduerak doakoak diren arren (ikastaro eta jardunaldiak izan ezik), gonbidapena aurrez eskuratu beharko da ohiko moduak erabilita (oihaneder@oihaneder.eus helbidera idatzita, telefonoz eskatuta edota oihaneder.eus bidez). Ikastaro eta jardunaldietan izenaeman behar da.\neuskaraz, Gasteiz, Oihaneder, programazioa


Oihana Bartra (bertsolaria): <i>'plaza gitxi, bertsolari gazte asko eta danontzako lekurik ez'</i> - bizkaie.biz\nBertsolari gazteen artean oso indartsu dator Oihana Bartra bilbotarra. Bertsolari Gazteen BBK Sariketan, birritan irabazi dau txapela. Bizkaiko Eskolartekoan, 2000. urtean 14 eta 16 urte bitartean eta 2001ean 16-18 bitartean txapelduna izandakoa. Euskal Herriko Eskolartekoan, 2001ean bigarren. Aurten, Bizkaiko Eskolartekoan bigarren eta Euskal Herrikoan lehenengo lauren artean. Eskualdeetako txapelketan be polito, bigarren, oso oker ez bagagoz.\n1. Zorionak Oihana, honezkero Bizkaiko Bertsolari Txapelketako finalaurreetan zaitugulako. Arrigorriagako kanporaketan bigarren geratu zinan Gorka Ostolazaren atzetik baina, batzuk aitatzearren, Onintza Enbeita, Igor Muniategi edo Joseba Gojenola zu baino atzerago geratu dira. Ze balorazino egiten dozu honezaz?\nEskerrik asko. Nire ustez, puntuazino desproportzionatuak egon dira. Jenteak esan izan dau gure saioko puntuazinoa altuegia izan zala edo besteek beharbada puntu gitxiegi lortu zituela, baina nik hori ezin dot balorau saio guztietan ez nazalako egon. Egia da, sorpresa itzela izan dala guztiontzat, batez be niretzat, bigarren geratu izana eta erdifinaletarako txartela lortzea, baina holan suertau da eta ni behintzat oso pozik nago.\n2. Bizkaiko Bertsolari Txapelketea hasi baino lehen, besteak beste, eskualdeetako txapelketak eta Bertsolari Gazteen BBK Lehiaketea izan dira aurten. Bertsolari gazteok ez dozue plaza faltarik, ala bai?\nBai, egia da txapelketa horreek izan doguzana, baina zoritxarrez gaur egun txapelketa inguruko saioak dira gazteok izaten doguzan plaza bakarrak, eta txapelketetan ezin da hartu plazetan hartu leitekezan esperientzia eta segurtasuna. Gazteon plaza faltea danon ahotan dagoan gaia da, eta argi dagoana da plaza gitxi eta bertsolari gazte asko dagozala eta ez dagoala danontzako lekurik. Orduan txapelketa garaia da bertsolari gazteon aukera eta motibazino nagusia.\n3. Gazte-gaztea zara, 18 urte baino ez dozuz. Noiz hasi zinan bertsotan eta zerk edo nork eraginda?\nBertsozalea betidanik izan naz, baina nire bertsoakanako grina edo pasinoa ikastolan 5. mailan klase orduetan bertsolaritzea emoten genduanean sortu zan. Orduan, lagun batek animauta ikastolako orduetatik kanpo baina ikastolan bertan bertsolaritza klaseak emoten hasi nintzan. Ondoren, bertsoen munduan apur bat sakonago sartu gura nebanez, nire amaren bitartez Santutxuko bertso eskolan hasi nintzan. Han gustura ibili naz beti, eta gaur egun arte bertsotan.\n4. Santutxuko Bertso Eskolan zabilz aspalditik eta Iñaki Aurrekoetxea eta Juanjo Respaldiza dira zure maisuak. Maisu onak dira?\nBueno, egia esan orain gazte-gazterik hasten diran umeakaz konparauta, ez nintzan hain gaztea be hasi nintzanean. Hamalau urtegaz emon nituan lehenengo pausuak eta gaur egun 14 urteko umeek bertsotan ederto egiten dabe. Juanjo nire lehengo irakaslea izan zan ikastolan hasi nintzanean, baina denpora laburrean. Halan da be, oso gustura egoten ginan haren klaseetan eta giro ederra geunkan. Santutxun Iñakigaz hasi nintzan eta bera nire bigarren aita lakoa izan zan: beti laguntzen, aholkuak emoten eta geugaz lan berezi eta gogorra hartuta. Oraindino be geugaz konpromisoa handia dauka. Halan da be, tartean beste irakasle batzuk be izan dodaz, berbarako Marta Ortiz, eta orain Arkaitz Estiballesegaz be banabil, eta asko lagundu deust laguntzinoa behar izan dodanean.\n5. Azaldu eiguzu Bertso Eskolan zelako beharra egiten dozuen\nBertso eskolan gehien bat bapateko bertsoa lantzen dogu, batez be txapelketa garaia ailegetan danean; baina beste alor batzuk be jorratzen doguz, besteak beste, bertso doinuak, errimak... ; horrezaz ganera, bertso zaharrak be kantetan doguz sarritan.\n6. Orain arte maila polita lortu dozu bertsotan. Gaur egun erosoago edo nasaiago ikusten dozu zure burua oholtza ganean zagozanean?\nBueno, kontu horreek astiro doaz; apurka-apurka hartzen noa nasaitasun handiagoa. Gogoratzen dot nire lehenengo bertso saioan zelan dardar egiten eustan ahotsak. Dana dala, oholtza ganera igoten nazan bakotxeko urduritasun apur bat sentiduten dot, beti saio muetearen arabera, ze, jakina, txapelketa baten beti handiagoa edo nabarmenagoa izaten da artegatasuna.\n7. Bertsolari ona izateko zer da garrantzitsuagoa, imajinazino eta ausardia handia izatea ala hizkuntzea ondo menperatzea?\nBetsolari ona eta osoa izateko biak dira behar-beharrezkoak. Edozelan be, hizkuntzea ondo menperatu arren imajinazinorik ez badozu, nekez izan zeintekez bertsolari ona. Imajinazinoa badozu, hizkuntzea lantzea askoz errazagoa edo eskuragarriagoa izan leiteke.\n8. Hizkuntzea lantzeko aukerak badagoz egon, baina imajinazinoa berezko edo jaiotzazko zeozer ete da? Badago imajinazinoa lantzeko aukerarik?\nBueno, hori aurreko galderan komentau dodana da. Nik esango neuke ideien lanketa bat egitea posible dala, baina beti egongo dira personak hori berezkoa dabenak eta horreek errazago iznago dabe bertsolari izatea edo bertsotarako gaitasun hori lantzea.\n9. Euskal Filologia ikasten hasi zara aurten, bertsotarako lagungarri izango dalakoan?\nEz eta bai. Nik Euskal Filologia ez dot bertsotarako lagungarri izango dalako ikasiko, baina badakit bertsotarako aberasgarri izan daitekela lehen aitatutako hizkuntza zuzentasun hori lantzeko. Hori bai, euskal kulturea gogoko dodala izango da bertsoaren eta filologiaren arteko loturea.\n10. Aurtengo Bizkaiko Bertsolari Txapelketara bueltan etorrita, 24 bertsolari zarie 25 urtetik beherakoak. Urtetik urtera kopurua hazten doa. Harrobia ziurtauta dagoala pentsetan dozu?\nBai. Egia da gero eta gazte jente kopuru handiagoa datorrela atzetik sakaka, baina oraindino heldutasun handiagoa dabenak dira hor goian dagozanak. Lana ondo egiten jarraitzen bada, Bizkaiko bertsolaritzearen etorkizuna segurtauta dago nire ustez.\n11. Txapelketan Juanjo Repaldiza da 38 urtegaz beteranoena eta gazteenak, barriz, zu eta Miren Ibarluzea zarie 18na urtegaz. Gazteen freskotasuna eta beteranoen esperientzia. Baieztapen horren ondoan zeozer gehiago ipiniko zeunke?\nEz. Nik uste dot horreexek dirala berbarik egokienak.\n12. Finalaurreetan 18 bertsolari zagoze eta finalean zortzirentzako lekua baino ez dago. Finalaurrekoetan, kanporaketetako irabazleakaz eta puntuazinoaren arabera sailkatutakoakaz batera, 2000ko txapelketako finalistak be kantuan ikusiko zaituegu. Nerbioak eta enparauak zer moduz?\nBufffff!!!!!Lar ondo ez. Ilusino handia egiten deust hareekaz batera kantetea, baina egun horretan izango dodazan nerbioak ez dira makalak izango. Ganera, normalean ohituta nagoan baino jente gehiagoren aurrean kantauko dot seguru, eta han beste munduko ezer egiteko presinorik ez dodan arren, nire burua beti asko estututen dot eta nire buruagaz gustura geratzen banaz ondo joango da dana.\n13. Besteek egin leikienari begira egon barik, oso garrantzitsua izaten da norberaren aukeretan sinistea. Alde horretatik zelan dabil Oihana?\nBueno, esan deutsudan legez, nik ez daukat aspirazinorik finalaurrekoetan. Ilusinoa bai, baina besterik ez; nik ahalik eta ondoen egingo dot dana, baina badakit zeintzuk diran neure mugak. Aurrera egiteko aukerarik ez dot ikusten baina luziduteko (nire mailan) eta lan polita egiteko gogoagaz nago; jarrera horregaz igoko dot oholtza ganera.\n14. Bertso Saioetako karteletan betiko izenak ikusten doguz kasurik gehienetan. Sariketa edo txapelketa jakin batzuetan bai, baina bertsolari gazteak nekez agertzen dira taula ganean. Zein da bidea plazetan lekua hartzeko?\nNire ustez plazetan lekua hartzeko modu bakarra, txapelketetan emoitza onak lortzea eta besteakandik nabermentzea da; izan be, horixe da zure burua ezagutuarazoteko modu bakarra; Amets eta Sustrairen kasuak hor dagoz. Ezaguna ez bazara inork be ez zaitu deituko bertso saio baten kantetako.\n15. Non ikusten dau bere burua Oihana Bartrak bost urte barru?\nPufffff!!!!, bost urtetan gauza asko pasau leitekez, baina nik espero dot bertso munduan segidutea, bertsolaritza arloan asko ikastea eta, amesetan jarraituz, mailarik oneneko bertsolariakaz egotea plazaz plaza, baina badakit hori oso gatxa dana.\n16. Andoni Egaña ala Maialen Lujanbio?\nJoooooooo, ezin daiket aukeratu. Niretzat biak dira bertso munduan jenioak, bakotxa bere estiloan.\n17. Fermin Muguruza ala Mikel Urdangarin?\n18. Gran Hermano ala Operacion Triunfo?\n19. Nork irabaziko dau 2002. urteko Bizkaiko Bertsolari Txapelketea?\nHori be galdera gatxa da, Unai Iturriaga eta Igor Elortzaren artean lehia handia egongo dalako, baina nire ustez, Igorrek irabaziko dau. Dana dala, abenduaren 8an jakingo dogu txapela nork irabazten dauen.\nOihana Bartra (2002)


Atzerako Kontua EuskoSkills2016 eta EuroSkills2016 lanbide heziketako olinpiadentzat — IMH\n2016/11/23 01:00:00 GMT+2\nAtzerako Kontua EuskoSkills2016 eta EuroSkills2016 lanbide heziketako olinpiadentzat IMHko 3 ikaslek parte hartuko dute IMHn egingo diren EuskoSkills2016 Tornu CNC probetan, eta IMHko 2 ikasle ohiek parte hartuko dute Euroskills2016 probetan Gotebörg - Suedian. https://www.imh.eus/eu/albisteak/atzerako-kontua-euskoskills2016-eta-euroskills2016-lanbide-heziketako-olinpiadentzat https://www.imh.eus/eu/albisteak/atzerako-kontua-euskoskills2016-eta-euroskills2016-lanbide-heziketako-olinpiadentzat/@@download/image/16_hlh_euskoskills2016_ikasleak_prest.jpg\nIMHko 3 ikaslek parte hartuko dute IMHn egingo diren EuskoSkills2016 Tornu CNC probetan, eta IMHko 2 ikasle ohiek parte hartuko dute Euroskills2016 probetan Gotebörg - Suedian.\nAtzerako kontuan sartu gara!\nAzaroan abiatuta EuskoSkills probak burutuko dira EUSKAL ERKIDEGOAN. Azaroaren 28tik abenduaren 2ra bitartean IMHn CNC TORNU PROBA burutuko da. IMHko 3 ikasle ari dira prestatzen proba hau Igor Larrañagarekin batera. Euskoskills-ak azkenengo aldiz 2012an antolatu ziren.\nEuskoSkills2016 TORNU CNC proban IMHko ikasle partaideak izango dira: Getariko Jon Peña Aranguren, Zumaiko Ion Iriondo Iparragirre (biak eredu Dualean daude ikasten eta Aibe enpresan Duala egiten) eta Eneko Barkin Agirre Azpeitiarra. Hirurak 2. mailako ikasleak dira, Fabrikazioaren Produkzioaren Programaziokoak.\nIMHren ordezkaritza EuroSkills2016 - Gotebörg, Suedian.\nBestalde, abenduaren 1-3 bitartean Euroskills2016-ak burutuko dira Göteborg - Suedian, eta IMHren kasuan Jon Lapeirak parte hartuko du, tutore lanetan Iñaki Hernandez duela. Biak IMHko ikasle ohiak dira eta Spainskillseko urrezko dominaren jabeak (Iñaki urrea ere Euskoskillsetan, eta Jon Lapeirak Worldskillsetan parte hartu du).\nAipatzekoa da IMHko ikasleek presentzia eta emaitza bikainak lortu izan dituztela "lanbide heziketako olinpiada" hauetan parte hartu izan duten bakoitzean. Gogoratuko ditugu, esate baterako Larraitz Urangak ere lortu zuela urrezko dobletea Euskoskills 2011 eta Spainskillsetan, eta Worldskillsen ere parte hartu zuela, Asier Iraetak zilarrezkoa lortu zuela Spainskillsetan...


Txema Larreari azken agurra Bilbon. Argazkia: Foku\nTxema Larrearen heriotzarekin inoiz askatuko ez den korapiloa joan da: nor zen gizon hori eta zergatik ezagutzen zuen euskal kulturaren eta politikaren lehen lerroko hainbat kide?\nBere lagunekin hitz eginda, bizkaitarraren hainbat aurpegi azaltzen dira: iruzkingile ironikoa, militantea, jakintsua, irakurle amorratua, olerkaria... Baina gutxiren pribilejioa da puzzlea osatzea.\nEdonola ere, Txema Larrearen kontakizun zatikatua Lapatxan hasi zen, eta bere kondaira Basaurin. Adin nagusia izan gabe ETAko fronte kulturalean militatzen hasi zen eta 17 urterekin errepresiotik ihes eginda, erbestera jo zuen. Federico Krutwig edo Beltzarekin harremanetan egon zen han eta gero liberatu ilegal moduan itzuli zen Euskal Herrira.\nBere atxiloketak betiko markatu zuen fisikoki. Klandestinitatean zegoelarik, etxera sartu baino lehen, konturatu zen Polizia barruan zegoela. Hala ere, aurrera egin zuen eta tiroketa baten ostean, hainbat bala jaso zuen hankan. Poliziek hiltzat jo zuten, bere aurrean errematatu ala ez eztabaidatu ostean. Gorputegira eraman eta han sumatu zuten pultsua zuela oraindik. Txemak zauritutako poliziak berak eman behar izan zion odola ospitalean, ez zegoen inor gertuago odol talde berekoa. Oso gogoko zuen ironia orduan sartu zioten gorputzean, agian.\nKartzelan egon zen bolada batean, arduradun lanetan, gainera, eta amnistiarekin atera zen kalera. Erakunde armatua zatitu zenean, Ezkerra, Wilson eta beste batzuekin ETA PM hautatu zuen, hori bai, Txemak inoiz ez zuen esan polimilia zenik; "ni V. Asanbladakoa nintzen", erantzuten zuen beti gaia ateratzen zenean. Antza, Argala, bere lagun mina, oso etsituta geratu zen erabaki horrekin.\nEgunkariak begiratuta, badirudi geroago berriro ere atxilotu zutela, Bixente Serrano Izkorekin batera, baina bere haria galtzen da politikaren esparruan.\nKulturan bere aztarna nabarmenagoa da; Pott Bandaren inguruan mugitu zen eta Joseba Sarrionandia edota Jon Juaristirekin adiskidetu zen. Mikel Laboarekin ere ondo konpontzen zen. Auzolan liburu-denda eta Pamiela argitaletxearen sorreran parte hartu zuen eta azken horretan zenbait liburu plazaratu zuen, bat Joseba Sarrionandiarekin, esaterako. Olerkia eta euskararen historia jorratu zituen testuetan, besteak beste.\nEHUn urte mordoa eman zuen historia klaseak ematen, eta erretiroa hartu eta gero, Bilboko Erronda kaleko Biba tabernako bezero leiala izan zen; han euskal kulturako izen ospetsuekin edo auzoko edonorrekin hizketan ikustea erraza zen.\nZertzelada biografiko osatugabe hauetan ez da agertzen, aldiz, hain maitatua egin zuen izaera hori: lagun zintzoa, solaskide kitzikagarria eta umoretsua, eta Euskal Herriko historiaren entziklopedia bizia. Bere nortasun iheskorrak barruan zituen mota askotariko altxor guztiak ezkutatu zituen, berak garrantzirik ematen ez zielako, eta, tamalez, gehienak berarekin joan dira. Hala eta guztiz ere, bistakoa izan zen bere agurrean harri bitxi horien distirek jende andana liluratu zutela.\nKanal hauetan artxibatua: Kultura | ETA | Euskal literatura | Bilbo\nSan Pedro egunean (ekainaren 29an) lehen aldiz emakume bat igoko da aurten Lekeitioko kaxa gainera dantzara. Ane Maruri da, Etorkizuna dantza taldeko kidea. Asier Uskolak dantzatu du 2003. urtetik baina hanka puskatuta dauka. Aurrerantzean urtero dantzaria aldatzea da herriko... [+]


"Taila gainean oso urduri jartzen naiz, baina oso berezia izaten da beti " - Noticias de Gipuzkoa\nANA ARSUAGA, ARTISTA ETA ABESLARIA\n"Taila gainean oso urduri jartzen naiz, baina oso berezia izaten da beti "\nBilboko Anti liburu dendan erretratuz osatutako erakusketa du Ana Arsuagak. Era berean, oholtzara bakarka igotzen da Verde Prato izenpean\njone garzia guerra 23.03.2020 | 20:41\nArsuaga, Bilboko San Frantzisko auzoko estudioan. A. BUSTILLO\nArsuaga, Bilboko San Frantzisko auzoko estudioan.\nAna Arsuagarekin pinturaz, Verde Pratorekin musikaz. Ana Arsuaga tolosarra orain zazpi urte Bilbora joan zen Arte Ederrak ikastera. San Frantzisko auzoan duen estudioan margotu egiten du eta, noizbehinka, izena aldatu eta musikan ere aritzen da: Serpiente taldean eta Verde Praton, bakarlari. Bilboko ANTI liburu dendan ikusgai duen erakusketaz eta laster kaleratuko duen diskoaz aritu gara berarekin.\nErretratuz osatutako erakusketa duzu ANTI liburu-dendan. Nolakoa da?\nGertuko pertsonen bost erretratu dira, olioz eginda mihise gainean. Batzuk txikiagoak dira, besteak handiagoak, eta gehienak gutxi gorabehera tamaina errealean. Koadro guztietan errepikatzen dena pertsonaiaren indarra da, fondoak ez du ia garrantzirik.\nLoreak ere koadro askotan ageri dira.\nEgia esan, nahi gabe atera zait horrela. Loreak gustatu egiten zaizkit pintatzeko, koloretsuak eta aberatsak direlako. Erretratu askotan sartzen ditut, kamiseta batean, fondoan, apaingarri bezala€ Kolore urdina ere askotan agertzen da, baina ez da kontzienteki hartutako erabaki bat izan.\nZer dela eta erretratuak?\nNormalean ez ditut lanak gaika banatzen, baina erretratuen gaiak zeharo harrapatu ninduen. Erretratuak egiten hasi nintzen, gero historian zehar zelan egin izan diren ikertzen hasi nintzen, eta horrela ibili naiz urte eta erdiz. Erretratuen gaia, muga baino, aitzakia bat izan da, eta hortik puntu narratiboago batera igaro naiz, eszenak egitera. Adibidez, orain Verde Pratoren diskorako art work-a egiten ari naiz eta paisaia eta bodegoia asko lantzen ari naiz. Zentzu horretan nahiko malgua naiz.\nNon eta noiz ikusi daiteke Ikusi nuenian zure bekokia erakusketa?\nMartxoa amaiera arte ANTI liburudendan egongo da ikusgarri. Hortik Behe Nafarroako Lekunberrira eramango dut, Espazio B eta B izeneko galeria txiki batera. Donibane Garazi inguruan ere, Bruna Ruiz eta biok erretratuen inguruko erakusketa bat inauguratuko dugu eta ostean Bartzelonara joango gara. Erakusketa horietara erretratu gehienak eraman nahi ditut, etapa hau ixteko. Denak erakutsi eta beste gauza bat egitera pasatu nahi dut.\nZein izan da zure inspirazio iturria?\nErretratuekin hasi nintzenean AlFayuumeko erretratuetan fijatu nintzen. Egipton k.a. I mendetik egiten ziren hileta erretratuak dira, oso bereziak. Denak dira berdinak: pertsona baten aurpegia, margolariari begira eta begiak oso handituta. Pixka bat obsesionatu nintzen taulatxo horiekin. Oso zuzenak dira, sinpleak baina boteretsuak, eta horrek arreta eman zidan.\nZein urrats jarraitzen duzu koadroak egiterakoan?\nPertsona batek erakartzen nauenean nola pintatu nahi dudan pentsatzen hasten naiz. Normalean geldi egotea gustatzen zait, pose klasikoetan. Ideia buruan dudanean argazkiak egiten dizkiot pertsona horri, eta batzuetan baita espazioei ere, fondoa konposatzeko. Gero, argazki horietatik abiatuta margotzen hasten naiz, eta hala da prozesua.\nBetidanik erakarri nauen mundua izan da. Amak antzerkia egiten du, osaba margolaria da€ baina ez dut uste horregatik izango denik, ia denok baitugu senideren bat artista dena.\nMusikaria ere bazara, nolakoa harremana daukate zure koadroek eta kantek?\nNik ez ditut harremanetan jartzen sortzerako orduan, baina egia da pertsona berdina naizela eta nire interesak islatzen direla halabeharrez. Bi eremuetan gauza sinpleetatik abiatzea gustatzen zait: elementu sinpleak erabiltzen ditut eta horien indarrarekin frogak egiten ditut.\nVerde Prato zara bakarka. Nolako musika egiten duzu?\nTeklatua, looperra eta nire ahotsa baino ez ditut erabiltzen, oso era sinplean. Estilo aldetik, zaila da sailkatzea. Lehengo batean folk esperimentala egiten nuela irakurri nuen eta uste dut nahiko egokia izan daitekeela termino hori. Iturri tradizionaletatik eta berrietatik edaten saiatzen naiz.\nEsperimentatzea gogoko duzu orduan.\nBai, bide berriak bilatzea eta arriskatzea gustatzen zait.\nDisko batean ari zara lanean. Noiz entzun ahal izango dugu?\nInternetera sei abestiko demo bat igo dut, zuzeneko sesio bat. Diskoa grabatu dut dagoeneko eta El Tigre estudioko Jon Agirrezabalaga ari da produkzioarekin eta baseekin laguntzen. Guztira zazpi izango ditu: Interneten dauden bost eta publikatu gabeko bi. Udaberrirako edo uda osterako amaitzen saiatuko gara.\nKanta horiekin istorio bat kontatzen duzu.\nBai, ipuin moduko bat da, ihes egiten duen mutil baten istorioa kontatzen duena, lagun eta senideen ikuspuntutik. Bakoitzak istorioaren zatitxo bat kontatzen du: nola egin duen ihes, zer gertatu den haien artean€ Mutilak bidean neska bat ezagutzen du, eta horregatik Neskaren kanta gaztelaniaz dago. Beste guztiak euskaraz daude.\nNolakoa da hizkuntza gutxitu batean estilo marginal batean aritzea?\nOso polita, mundu bat daukazulako deskubritzeko. Hizkuntzak asko aldatzen du nola egiten dituzun letrak, nola abesten duzun€ niretzako oso polita da euskaraz kantatzea. Oso hizkuntza plastikoa iruditzen zait, sonoritate aldetik eta estruktura aldetik oso berezia.\nNola hasi zinen bakarka?\nNik ez nuen bakarka ezer egiteko asmorik, baina kontzertu batzuetarako bakarka zerbait prestatzeko eskatu zidaten eta horrela hasi zen Verde Prato. Hasieran lau abesti egin nituen, letrak idaztean konturatu nintzen gaiak antzekoak zirela: desengainua, desamodioa€ Gero kontzertu gehiagorako deitu ninduten eta konposatzen jarraitzeko hortik jotzea pentsatu nuen, istorio bat kontatzeko.\nNolakoa da taula gainera bakarrik igotzea?\nMomentuz kontzertu gutxi eman ditut bakarka, hamar bat edo. Oso urduri jartzen naiz, baina aldi berean oso berezia izaten da beti. Zuzenekoetan konexio moduko bat egoten da, zerbait sortzen da publikoarekin batera. Beti izaten da horrela, baina bakarrik egonda eta horren proposamen sinple batekin, are indartsuagoa da sortzen dena.\nZeintzuk dira zure erreferenteak konposatzerako orduan?\nHerriko musika oso garrantzitsua da niretzako, ahotsak indar handia daukalako. Gaietan ere asko fijatzen naiz. Baina, orokorrean, estilo askotako musika entzuten dut eta baseetan nabaritzen da: erritmo latinoak erabiltzen ditut (bossa nova, reggaetoia, bachata...), baina baita new gavea eta dark wavea ere, ukitu ilunago batekin. Musika klasikotik ere hartzen ditut ideiak, ahotsengatik.\nTaldean, ordea, Serpienten aritzen zara. Nolakoa da?\nHiru kide gara eta denon eraginak nahasten dira. Dark wave eta musika industrialaren eragin handiagoa dauka eta estrukturekin asko esperimentatzen dugu.